Irekia Eusko Jaurlaritza - Gobierno Vasco :: Osakidetzako Zuzendaritza Nagusiak sindikatuei lanbide garapenerako deialdi berriak negoziatzeko borondatearen berri eman die\nOsakidetzako Zuzendaritza Nagusiak…\n\nOsakidetzako Zuzendaritza Nagusiak sindikatuei lanbide garapenerako deialdi berriak negoziatzeko borondatearen berri eman die Iturria: Irekia\n\nGiza Baliabideen Zuzendaritzak mahai sektorialean plantilla osoari onurak ekarriko dizkion akordioa adosteko beharra defendatu du\nGaur egin den bileran, mahai gainean jarri da mugikortasun-ereduaren zirriborroa Osakidetzan; funtsezko ardatza lekualdatzeen lehiaketa irekia eta etengabea egitea da\nOsakidetzako Zuzendaritza Nagusiak, gaur egin den mahai sektorialaren bileran, sindikatuei lanbide-garapenerako deialdi berriak negoziatzeko borondatearen berri eman die; tresna horren helburua da Osakidetzako profesionalak inplikatu eta motibatzea, eta erakutsi da eraginkorra dela euskal herritarrei kalitateko osasun-zerbitzua emateko. Osakidetzaren iritziz, akordioa adostu behar da plantilla osoaren onerako izango den negoziazio kolektiboaren esparruan. Bitartean, zerbitzu juridikoek zehaztu dute komenigarria dela EAEko Justizia Auzitegi Nagusiak 2011ko lanbide-garapenaren deialdien inguruan emandako epaia errekurritzea.\nOsakidetzak epai hori beteko du, errekurtso hori ebatzi arte. Gainera berehala ekin die betetzeko dauden jarduketei. Pasa den ekainaren 28an, lanbide-garapeneko mailen behin-behineko esleipena argitaratu zen, eta, erreklamazioak aztertu ondoren, aurreikusten da behin betiko zerrenda azarorako argitaratuta egon ahal izatea. Horrela, borondatea da 2019rako maila berrien lanbide-karreraren osagarria ordaintzen hastea.\nGogoratu behar da 2011ko lanbide-garapeneko deialdia etenda dagoela, 2012ko, 2013ko eta 2014ko Aurrekontuen Legea aplikatu delako. 2014an, Osakidetzak deialdia mahai sektorialera eraman zuen, sindikatuekin akordio batera iristeko ahalegina egiteko. Harrezkero, izoztuta dago. Gaur egindako bileran, Osakidetzak berriz ere esan du prest dagoela langile guztien onerako izan daitezkeen lanbide-garapeneko deialdi berriak egin ahal izateko akordioa adosteko.\nZuzendaritzak beste gai batzuen inguruan negoziatzeko Osakidetzan mugikortasun-eredua ezartzeko zirriborroa eman du; haren ardatz nagusia lekualdatzeen lehiaketa irekia eta etengabea da. 2017ko Lekualdatzeen Lehiaketa dela eta, jakinarazi da, gaur arte, ospitale-eremuko langile fakultatibo-medikuen eta lehen mailako arretako medikuen behin-behineko esleipenak argitaratu direla. Uztailaren 6rako, osasun-arloko teknikari espezialistaren behin-behineko helmugak argitaratzea aurreikusten da, eta, uztailaren 20rako, erizaintzako langileena. Era berean, sindikatuei eman die 2017ko Lekualdatze Lehiaketaren esparruan helmuga baten langile adjudikaziodunak Zerbitzu Erakundeen antolamendu-unitateei atxikitzeko jarraibideen zirriborroa.\nAzkenik, Osakidetzak sindikatuei 2016-2017ko LEPen egungo egoeraren berri eman die, bai eta etendako deialdien eta informazio-espedientea duten deialdien berri ere. Gaur egun, lau espezialitateren administrazio-prozesuak eten dira: Angiologia eta Hodietako Kirurgia, Anestesia, Kardiologia eta Kirurgia Plastiko Estetikoa eta Konpontzailea. Gainera, emaitzen koherentziaren inguruko analisi estatistikoa agindu dio kanpo-aditu bati, eta emaitzen berri Legebiltzarrean emango da.\nintervencion_osakidetza_neg... behera kargatu (10 MB)\nsoto_osakidetzaren_borondat... behera kargatu (200 KB)\nsoto_osakidetzaren_borondat... 10 MB


Zazpiehun herritar baino gehiago, eta gutxienez, 10 karroza, bihar - Arrasate - Goiena.eus\nZazpiehun herritar baino gehiago, eta gutxienez, 10 karroza, bihar\nUbane Madera 2009-02-20 12:30\nDatu potoloak iragarri dituzte aurtengo Aratusteetako egunik handienari (biharkoa) begira: 700 lagunetik gora parte hartuko dute Uarkapeko herri bazkarian; eta Arrasateko Gaztetxea itxita izan da egunotan biharko prestatzen ibili diren karrozak landu ahal izateko.\nZeren gainekoak izango diren ezin da esan, jakina, sekretuak hala agintzen duelako. Baina bai kontatu dutena da hamar karroza aterako direla bihar gaztetxetik kalera. "Jende piloa gabiltza lanean, 50 lagunetik gora. Gainera, gazteekin batera, nagusitxoagoak ere badabiltza", kontatu du Jon Ugartek, Aratuste Komisiñoko ordezkariak. Datu horiek guztiak eskuartean, beraz, pentsatzekoa da giroa, behintzat, ez dela faltako zapatu erregularrean.\nEgitarau orokorrari dagokionez, erraldoi eta kilikiak eta mozorro tailerrak izango dira bihar 11:30ean hasi eta pregoia irakurri bitartean. 12:30ean irakurriko dute pregoia, Biterin, iaz mozorro onenaren saria irabazi zuen koadrilak, bestela esanda Sardina irabazi zuenak: Txorromoski koadrilak.\nEta pregoiaren ostean egin dute hitzordua herri bazkarian parte hartuko dutenek, herri bazkarirako "motorrak berotzeko". Jon Ugartek jakinarazitakoaren arabera, Gasolineratik aterata, honako ibilbidea egingo dute: Gasolinera-Laubide-Maalako biribilgunea-Maala kalea-Seber Altube-Okorotegi-Arbolapeta (errepidetik, kontrako noranzkoan)-Olarte eta Uarkape (14:30ean da bazkaria).\nSariak eta jolasak, bazkal ostean\nBazkariaz gainera, bazkaloste polita izango dela ere azpimarratu du Ugartek: "Bazkaldu, mahaiak batu eta jolasak egingo ditugu; horiek ere puntuagarriak izango dira geroko sari banaketarako", argitu du. Izan ere, iaz bazkal ostea eta mozorroen sari banaketa artean gertatu zen hutsunerik izan ez dadin, bazkal ostean banatuko dituzte aurtengo hiru sariak: koadrila, karroza eta taberna onenei (31 tabernak parte hartuko dute). Beraz, zera esatea besterik ez da falta: bihar, Mozorrotu ala hil!\n11:30 Erraldoi eta kilikiak\n12:00 Mozorro tailerrak, Biterin\n12:30 Pregoia, Biterin\n19:30 Dantzaldia: Trakets taldea\n19:30 Nancho Novoren Sobre Flores y Cerdos antzezlana.\n16:30 Mozorro desfilea, plazan\n17:00 Hipo eta Tomax pailazoak\n17:30 Samasiku txaranga\n18:00 Kalejira Funky L'Olla taldearekin\n19:00 Arrasate Musikaleko banda eta balletarekin kalejira\n20:00-21:30 Egan taldearekin dantzaldia\n22:30 Egan taldearekin dantzaldia\n23:30 Sardinaren hileta; Segizioak erialdeko kaleak ibili ondoren Herriko Plazan bukatuko du desfilea, sardina bertan erretzeko.


kritiken hemeroteka » Argilunen liburua\nArgilunen liburua Igor Estankona / Argia, 2010-02-28\nHogei urtean ahotsa aldatzen zaio pertsonari, heldu egiten dira oroitzapenak, iraungi segurantzak, poemak pilatu kajoietan. Gorka Trintxerpe itzuli da izena aldatuta, eta beste Euskal Herri bat kausitu duela kontatu digu. Begiratu dio neska-lagun gazteari, eta ederrak iruditu zaizkio haren tximurrak. Aspaldiko lagunak haserretzen zaizkizunean politikagatik, eta ez dakizunean zer egin Petillatik Balmasedara oraindik egiteke dagoen Nafarroarekin, malenkonian erortzea normala da. Eta hala ere Bizi! ez da liburu malenkoniatsua. Poesia soziala da —soziala zentzu zabalean—, uneka distiratsua, orokorrean geldoa.\nIradoki baino definitu egiten ditu Zabaletak maitasuna, zahartzaroa, pena eta izpirituaren indarra, beti ere Bizi! aldarrikatuz, alegia, merezi duela. Zelan ez, hain aro luzea hartzen duen poemategian, kontraesanak ere badaude. 55. orrialdean dio: “Nork ez daki mesedea ez dela zor / eta mesede zor zaionari / ez dakiokeela noski, / deitu adiskide?”. Eta 62. orrialdean, ostera: “Zahartzaroan, behin agureturik / esker txarrak hunkitzen nau gehienik / lagunen eta adiskideen esker txarrak, alegia / mesedetuen esker txarrak”.\nBaina kontraesan horietan eta konfesio antzeko poemetan ibiltzea atsegina egin zaigu, kiribiletan, errimetan eta hitz-joko behartu xamarretan galtzen ez denean, sakontasuna hartzen dutelako poemek. Diskurtsoaren eta lirismoaren arteko oreka bilatzen duten pasarteekin gozatu dugu, horratik, gehien. Diskurtso poematua darabil Zabaletak bide, diskurtsoa du mailu, eta poesia mamuen kontrako sendabide. Baina diferentzia handia dago Telesfororen makilaren artean —zaharkitua, gatzbakoa, bertsolarizatua— eta Gaza-ko ghetoaren artean —poesia konprometitu beti zailaren adibide duina—. Bestalde, irakurlea konbentzitu nahi ez duenean funtzionatzen dute hobeto poemek, Argia joan zenean ederrean lez.\nLiburua penduluaren antzera dabil, batzuetan hizkuntzaren menpe eta beste batzuetan formaren kateak hautsiz, arnas narratibo luzeko elkarrizketa poematu bihurtu arte. Sentimenduen eta ideien artean hautatu ezinik —zertarako, bestalde, hautua egin?—, Arrano Beltzaren hegaldiarekin amaitzen da liburua, “hegalak zabal atzaparrak esku”.\nExijentzia handikoa da Bizi!, irregularra eta pazientziaz irakurtzekoa, hogei urtean bildutako fruituak ez dira-eta denak batera jatekoak.


1814ko eskutitza - Wikipedia, entziklopedia askea.\n1814ko eskutitza Frantziako Luis XVIII.ak Frantziarentzat egin zuen konstituzio bat da. Izatez, ez da konstituzio arrunta, baizik eta erregeak emandako kontzezio bat. Kasu honetan Emandako Karta izena hartzen dute egindako lege berriek.\nLuis XVIII.a Frantziako erregeak, 1814ko ekainaren 4an, Napoleon bota eta tronua berreskuratu zuenean izenpetu zuen dokumentua. Antzinako Erregimena berriro ezarri beharrean, Kartak, Iraultzan izandako aurrerapen asko errespetatzen zituen; Legearen aurrean denon berdintasuna, gizabanakoaren askatasuna eta askatasun ekonomikoa, kode zibila, administrazioa, e.a. Kartak erregearen agintea mugatu egiten zuen. Erregeak ministroak eta nobleen ganberako kideak izendatzen zituen, baina beste ganbera bat ere bazegoen, diputatuen ganbera, eta hauek burgesiak aukeratzen zituen. Azken ganbera honen egitekoa legeak eta aurrekontuak onartzea zen. Antzinako Erregimenaren eta berriaren arteko konpromisoa zen Karta.\nGoian idatzitakoa laburbilduz, Frantziako Borboien Berrezarkuntza eta gero, nahiz eta ideologia kontserbadorea izan, legeak ez ziren iraganeko absolutismora bueltatu. Konstituzio honetan, nahiz eta Frantziar Iraultzako eskubide batzuk agertu, subirautza erregean datza, eta berak ditu botere guztiak, Jainkozko Eskubidea deitzen zitzaiona.\n1814eko ekainaren 4an egidako dokumentuko artikulorik aipagarrienak beheko hauek dira:\n"15. art. Aginte legegilea batere dute erregek, Pareen Ganberak (senatuak) eta Departamentuetako Diputatuen Ganberak (behe ganberak).\n19. art. Ganberak ahalmena dute erregeri edozeri buruzko legea proposatzeko eta jakinarazteko zer komeni den zehaztea bertan.\n27. art. Frantziako Pareak izendatzea erregeari dagokio.\n35. art. Diputatuen Ganberako kideak hautatze lekuetan aukeratuko dira; hauteskundeak noiz eta nola deitu legeek zehaztuko dute.\n38. art. Ganberan ez da onartuko berrogei urtetik beherako diputaturik ez eta zergetan mila libera zuzenean ordaintzen ez duenik ere.\n40. art. Diputatuak aukeratzek, hautesleek ez dute edukiko bozkatzeko eskubiderik zergetan hirurehun libera zuzenean ordaintzen ez badute eta hogeita hamar urtetik gorakoak ez badira.\nMultimedia: Category:Constitutional Charter of 1814


Cederna Garalur Elkarteak 14 ikastaro programatu ditu urteko lehen seihilekoan enpresei bideratuta – Cederna Garalur\nIkastaroak lau arlotan banatuta daude: enpresaren kudeaketa ekonomikoa, turismo-sektorerako berariazko tailerrak, gizarte-ekonomia, eta adimen emozionala.\nAurreko urteetan bezala, Cederna Garalur Elkarteak “Antolatu zure paperak ogasunarekiko betebeharrak betetzeko” eta “Ziurtagiri digitalak eta ogasunarekiko izapideak” tutorialei eusten die. Lehena Agoitzen, Lekunberrin, Lesakan eta Arbizun emanen da otsailaren 20an eta maiatzaren 8, 21 eta 28an. Ziurtagiri digitalari buruzko ikastaroak Lesakan (martxoaren 21a) eta Elizondon (apirilaren 9a) izanen dira. Ekainaren 4rako “Nola diseinatu fakturak ogasunarekiko betebeharrak betetzeko” izeneko tutorial berria programatu da, Zubirin.\nBestalde, eta iazkoaren balorazio onari erreparatuta, Cederna Garalur Elkarteak ekintzailetzari buruzko hiru tailer berri antolatu ditu, berariaz turismo-sektorera bideratuta. Tailerrak Izizen, Zubirin eta Oibarren izanen dira apirilaren 16an eta 23an eta maiatzaren 14an, hurrenez hurren.\nGainera, 2018an Cederna Garalur Elkarteak gizarte-ekonomiaren inguruko ekintzailetzari buruzko beste bi tailer emanen ditu (launa ordukoak) Izizen (martxoaren 15a) eta Leitzan (apirilaren 16a), baita estresa kudeatzeari buruzko beste hiru tailer ere Zangozan, Agoitzen eta Arbizun, otsailaren 6ann eta 27an eta martxoaren 6an, hurrenez hurren.\nIkastaroen datei eta izena emateko kontaktuei buruzko informazioa Elkartearen web-orrialdean daude eskuragarri. Informazio gehiago jasotzeko, Cederna Garalur Elkarteko enpresa-teknikari Oskia Lazkozekin jar zaitezke harremanetan 619328264 telefono-zenbakira deituta, edo posta elektronikoz sakana.admon@cederna.es helbidera mezua bidalita.\nJaitsi: Prestakuntzaren Egutegia


Paisaia - UDABERRIKO BERDETIK, UDAZKENEKO URRE-KOLORE ETA GORRITARA\nUDABERRIKO BERDETIK, UDAZKENEKO URRE-KOLORE ETA GORRITARA\nArabako Errioxako eskualdeak, mahatsaren laborantzarako, lur gorri eta pribilegiatu diren 316 km2ko hedadura du. Mahasti hauek, udaberriko paisaia, kolore berde biziz tindatzen du eta udazkenean, ñabardura urre-kolore eta gorriek, urtero, postal apartak ezartzen dituzte. Paisaia paregabeak dira, muino eta mahasti-zelai bukaezinak ikus daitezke, olibondoak han eta hemen, trikuharriak, historiaurreko aztarnak, esparru hesituak dituzten erdi- aroko hiribilduak, noble etxeak, fruta ondoak, eliza historikoak eta upategi ugari aurki daitezke .\nZonalde honek duen tamaina ertainarengatik, osatzen duten 15 udalerrien hurbiltasunagatik eta iriste errazagatik, goizetik gauera, edozein txokotan, ardoaren kultura antzematen den paisaietan barna ibiltzeko aitzakia ederra eskaintzen du. Eskualdeak hegoaldean Ebro ibaia du, eta iparraldean hauts koloreko mendigune ikaragarria den Toloño Mendizerra.\nArabako Errioxaren itxura berezia, eta Ardoaren Ibilbideko askotariko jarduerak direla eta, nazioarteko ikuspegitik, mahastizaintza eta ardogintzako eskualde erakargarrienetakoa da eta aitzakiarik gabeko helmuga, zaporeak, paisaiak eta sentsazio aparten bila dabiltzan bidaiarientzat. Arabako Errioxan, turismoak, arkitekturak, arteak, eta jakina ardoak eta gastronomiak bat egiten dute.\nLurra eta ardoa, eskualdeko izaeraren eta paisaiaren bereizgarri nagusiak dira, hauetan ardoaren kultura agerian dago.


SAIAKUNTZAK (ENAC) - LabPaper Tolosa\nenac akreditazioarekin egiten ditugun saiakuntzak\nISO Zuritasuna (ISO 2470-1 papera) (ISO 12625-15 Tisua)\nISO zuritasunaren definizioak argi-iturri gisa fluoreszentzia modu mugatuan soilik kitzikatzen duen goritasun-lanpara bat du. Argiztapenaren UV edukia CIEren c argiztatzailera egokitzeko egokitzen da. Ehunekotan adierazten da.\nCOBB Kolatzea (ISO 535)\nPaperaren bidez ura xurgatzeko gaitasuna neurtzen du. Zentimetro karratu gramotan adierazten da.\nLEHERTURAREN AURKAKO ERRESISTENTZIA\nLeherturaren aurkako erresistentzia (ISO 2758 papera) (ISO 2759 kartoia)\nPresio bat aplikatzen denean paperaren eremu zirkular baten bidez diafragma elastiko bat indartzen duen sistema hidrauliko batek garatutako presio maximoa da. Kilopaskaletan adierazten da.\nGramajea (ISO 536 papera) (ISO 12625-6 Tisua)\nPaperezko edo kartoizko azalera-unitatearen masa da. Metro karratu gramotan adierazten da.\nZer da akreditazioa?\nEgiaztapena nazioarteko eskalan ezarritako tresna bat da, Konformitatea Ebaluatzeko Jarduerak izeneko jarduera-mota oso zehatz bat behar bezala gauzatzeari buruzko konfiantza sortzeko. Jarduera horien artean daude entsegua, kalibrazioa, ikuskapena, ziurtapena edo egiaztapena, besteak beste.\nOro har, produktu, zerbitzu, sistema, instalazio eta abarren bat datorren ebaluatzea helburu duen edozein jarduera egiazta daiteke. Baldintza horiek legez ezarrita egon daitezke eta, beraz, erregelamenduzkoak izan daitezke edo arau, zehaztapen edo borondatezko beste dokumentu batzuetan zehaztuta egon daitezke.\nEsteka honi jarraituz E.N.A.C.ren webgunea bisita dezakezu.


Eleaniztasuna | Maristak Zalla\nInicio > Hezkuntza Proiektua > Eleaniztasuna\nMaristak Zallan, gure ikasleek eleaniztasuna eskolaldiaren hasieratik bertatik bizi dezaten nahi dugu, hizkuntzak murgiltze linguistikoaren bidez modu naturalean barnera ditzaten.\nIkastetxe eleaniztuna gara, eta Eusko Jaurlaritzaren euskararen normalkuntzarako programetan parte hartzen dugu, bertsolaritza eta antzerkhizkuntza bezalako programak eskainiz. CAMBRIDGE CENTER-ren laguntzaileak gara. Gainera, astean behin ama-hizkuntza ingelesa duten irakasleak izaten ditugu, eta horiekin, gure ikasleek fonetika, ahozkera eta mintzaera ikasten dituzte.\nGure ikasleek hizkuntza bat baino gehiago hitz egitea nahi dugu —ingelesa urte bateko gelatik, eta frantsesa bigarren hezkuntzako 2. mailatik—, baina horrez gain, beste kultura batzuk bizitzea nahi dugu. Horretarako, hainbat ekintza egiten ditugu, hala nola hizkuntzan murgiltzeko egunak, beste herrialde batzuetako ikastetxeekin egindako jarduerak, bisita eta bidaia kulturalak…\n3 ordu astean, urtebetetik hasita.\nIngeleseko 4 ordu astean irakasgai gisa.\nOrdu 1 speaking ama-hizkuntza ingelesa duten irakasleekin.\nArte irakasgaiak ingelesez 1., 2. eta 3. kurtsoetan.\nZientzia irakasgaiak ingelesez 4., 5. eta 6. kurtsoetan.\nIngeleseko 3 ordu astean irakasgai gisa.\nGizarte zientzietako edo historiako 3 ordu astean ingelesez.\nCAMBRIDGE AZTERKETAK ESKOLAN.\nAMERIKAR DUAL BATXILERGO-ESKAINTZA DBHko 2. mailatik.\nFRANTSESA HAUTAZKOA 3 URTEZ, 2. mailatik aurrera, astean 2 ordu.\nHIZKUNTZAK HOBETZEN DITUGU\nAstean ordubete Lehen Hezkuntzako 6. mailan eta Bigarren Hezkuntzako 1. mailan.\nOrdubete astean Lehen Hezkuntzako 5. mailan. Ekintza horretan, euskararen ahozkotasuna lantzen da giza-harremanak sendotzen diren bitartean.


Etxebizitza archivos - Page 8 of 8 - EGK Etxebizitza archivos - Page 8 of 8 - EGK\nEtxebizitza Legearen plataforma partehartzailea, makilaje gabe\nEtxebizitza Legearen plataforma partehartzailea, makilaje gabe! Hainbat sindikatueta gizarte eraglie bildu dira gaur goizean Bilboko Eusko Jaurlaritzaren egoitza parean. Bertan, ArriTrola jauna eta ZabalGeta anderea Eusko Jaurlaritzaren etxebizitza politikaren ardatzak eta Etxebizitza Legearen aurreproiektuaren inguruan zabaldutako prozesu partehartzailearen benetazko aurpegiak… ...\nEtxebizitzaren Plan Zuzentzailea ‘lurperatu' dute hainbat sindikatu eta gizarte eragilek • "Banku eta sustatzaileen mesederako eta hiritarren kalterako" neurriak aurreikusten dituela salatu dute • Maizter-kaleratzeen aurrean Administrazioak ez duela "ezer egiten" ohartarazi dute Bilbon, 2011ko martxoaren 24an. Etxebizitzaren Plan Zuzentzailea… ...\nHamar gaztetatik zortzi ezin dira emantzipatu!\nEuskadiko Gazteriaren Kontseiluaren azken txostenak jasotzen duenez, 18 eta 29 urte bitarteko gazteen %20a baino ez da gurasoen etxetik joan Etxebizitza Lege berria diseinatzeko prozesu parte-hartzaile sakonagoa eskatu du Gazte elkarteen plataformak, eta bideratutako esku-hartze formulak gaineztatzeko deia egin die… ...\nARGITALPEN BERRIA! Gazteria eta Etxebizitza: alokairuaren egoeraren inguruko gazte begirada bat\nDagoeneko kalean da Euskadiko Gazteriaren Kontseiluak (EGK) urtero egiten duen Hizpideak izeneko monografikoaren azken alea. Oraingoan, 5. zenbakiak Gazteria eta Etxebizitzaren arteko harremana du ardatz. Zehazki, izenburuak dioen bezala, alokairuaren egoeraren inguruko gazte begirada bat plazaratzen saiatzen da, hainbat aldagai… ...\nAbian da ‘GAZTEAK ETA ALOKAIRUA’ gaia aztertzeko lana\nAbian da 'Gazteak eta alokairua' gaia aztertzeko lana! Euskadiko Gazteriaren Kontseilua (EGK) ziur da alokairua etxebizitza-politiken ardatza izan behar dela. Horregatik, Hizpideak argitalpenaren bosgarren aleak gai hori jorratuko du, errealitatearen diagnostiko bat egin eta hobekuntza-botikak proposatzeko. Horrela erabaki du monografiko… ...\nEGK eta beste bederatzi kolektibo Etxebizitza Itunaren aurka protesta egin dute gaur Lehendakaritza parean\nEuskadiko Gazteriaren Kontseilua (EGK) eta beste bederatzi sindikatu eta kolektibo Lehendakaritza parean mobilizatu dira gaur, asteazkena, arratsalde honetan bertan Eusko Jaurlaritzak eta sektore pribatuak izenpetu duten etxebizitza itunaren aurka protesta egiteko. Izan ere, "dokumentu horrek gizarte-itunaren itxura eman nahi duen… ...\nHitz- eta ekintza + utzarazpenen aurrean!\nEuskadiko Gazteriaren Kontseiluak eta beste hamaika elkarte, plataforma eta sindikatuk* protesta-ekintza egin dute gaur goizean Bilboko Arte Ederren Museoaren parean, Etxebizitzako Behatokiak antolatu dituen Gardentasuna etxebizitza politiketan jardunaldien hasieran. `Hitz gutxiago: maizter-kaleratzeen aurkako ekintza gehiago' lelopean, gizarte-mugimenduek Gurutze-Bidea antzeztu dute,… ...


"Alemaniako gobernuak barkamena eskatu zuen bezala, Espainiakoak ere eskatu beharko luke"\nEmilio Aperribai, Gernikako bonbardaketatik bizirik ateratakoa\nEmilio Aperribai 8 hilabeteko haurra zen Gernika bonbardatu zutenean. Amak besotan Lumoko baserri batera eramanik, bizirik ateratzea lortu zuen. Berak eta alaba Monikak gutun bat idatzi zioten iaz Espainiako Gobernuari eta Urkullu lehendakariaren bidez helarazi. Bertan, bonbardaketagatik barmakena eska dezala galdegin diote. Ez dute erantzunik jaso.\n2022ko apirilaren 26a\nRadio Euskadiko Boulevard saioan elkarrizketatu dituzte Gernikako bonbardaketa biziraun zuen Emilio Aperribai eta bere alaba Monika. Aperribaik kontatu duenez, bonbardaketa hasi zenean, bere aita eta anaia arma fabrikaren ondoan zegoen babesleku batera sartu ziren eta ama berriz, zortzi hilabeteko Emilio txikia besoetan hartuta, korrika abiatu zen Foruarantz-ko errepidea hartuta.\nAperribaik bere amak egin behar izan zuen ibilbide beldurgarria kontatu du: hegazkin alemanak bonbak eta metrailak jaurtitzen ari ziren etengabe eta bere ama zuhaitzen atzean gordetzen zen hegazkin bat ikusi orduko, "eta balen txistua entzuten zuen bere ondotik pasatzen. Hegazkinak hain zihoazen lurretik gertu, nire amak pilotu alemaniarren irribarreak ikusten zituela kontatzen zidan". Amak kamioneta bat ikusi zuen errepidean, eta horren pean ezkutatzea pentsatu. Ama-semeak bertarantz abiatu ziren eta iritsi baino bost metro lehenago, bonbat batek zartarazi zuen kamioneta.\nForuara iritsi ziren ama-semeak. Hiru orduko bonbardaketa atertu zenean, amak semearekin Lumora igotzea erabaki zuen. Ia gaua zen dagoeneko, eta semea besotan bi kilometroko bidean joan zen. Gaueko hamabietan Lumoko baserrian elkartu ziren berriz ere etxekoak. Izan ere, baserri hura ezagunena zen: etxera esnea ekartzen zieten esnesaltzaileena, hain zuzen ere.\nBabeslekuan gorde ziren aitak eta anaiak zorte okerragoa izan zutela azaldu du Aperribaik: "Gordeleku hau erabat beteta zegoen. Oso luzea zen eta denak etzanda zeuden elkarren gainean. Eta apaiza zutik, errezatzen. Aita ez zegoen eroso eta semearekin hamabost metro hurrundu zen, babeslekuaren barruan, lasaiago egoteko. Bonba batek zeharkatu zuen hormigoizko horma lehenago egon ziren lekuan, eta 8-10 lagun hil zituen. Aitak, nire anaia estaltzen ari zela, bizkarra erre zuen. Eta nire anaia oraindik bizi da, ni baino bi urte zaharragoa da, eta oraindik ere buruan urratua du, burura salto egin zion metraillarena". Bi egun eman zituzten Lumoko ezagunen baserrian eta ondoren Errioxara joan ziren, aitaren familiakoengana. Errioxan hutsetik hasi behar izan zutela azaldu du Monika alabak, eta euskara galdu zutela, Gernikan hitz egiten bazuten ere, Errioxan ez baitzen egiten eta geroztik debekatu egin baitzuten. 1953an itzuli zen familia Bilbora.\nEspainiako Gobernuari deia, barkamena eska dezan\nEmilio Aperribaik nabarmendu du 1997an Roman Herzog Alemaniako lehendakariak ofizialki barkamena eskatu zuela alemaniarren izenean, "eta logika berean, Espainiako Gobernuak barkamena eskatu beharko luke".\nMonika Aperribaik hala azaldu du: "Errekonozimendu keinu bat eskatzen dugu. Gertakari haiek kondenatzea. Joan ziren biktimentzat eta oraindik bizirik direnentzat arindu handia litzateke. Haiek, sozialista ziren aldetik, kalte handiak jasan zituzten. Haiek ere erbestera jo behar izan zuten eta zanpatuak izan ziren. Horregatik dei egiten diogu gobernuari enpatiaz eta ausart joka dezan. Onartu dezatela hori gertatu zela eta Alemaniako lehendakariak egin zuena adibidetzat har dezatela. PSOEren edo PPren gobernuak izan, egungo belaunaldiek ez dute zerikusirik garai hartako Francorenarekin. Eskuak garbitzen dituzte eta hori iragana dela esaten dute. Baina iragana barkatu daiteke, baina ez da ahaztu behar. Aurrera egiteko modu bakarra, gertatu zenaren aitortza da. Eta ez da iragana, bizi direnek egun ere oso presente dute gertatu zen hura".\nKanal hauetan artxibatua: Gernika 1937 | Oroimen historikoa\n2022-04-25 | Urko Apaolaza Avila\nGernikako bonbardaketaren garrasiak, 85 urte eta gero bizirik\nGernikako Udalak eta herriko elkarteek, apirilaren 26tik hasi eta hainbat egunez ekitaldi ugari antolatu dituzte duela 85 urteko sarraskia gogoratzeko.\n2022-04-21 | Urko Apaolaza Avila\nPreso errepublikarrek Gernikatik Bermeora berreraikitako trenbidearen ibilbidea egingo du Sarek\nGernikako bonbardaketaren 85. urteurrena gogoratzeko ekitaldien baitan, Gernika-Lumoko Sarek memoriaren ibilbidea osatu du eta larunbatean egingo dute, Gernikatik Bermeora preso errepublikarrek berreraikitako trenbidea jarraituz.\nApirilaren 26an gerraren aurkako mobilizazioak egingo dira Hego Euskal Herriko hiriburuetan\nApirilaren 26an Gernikako bonbardaketaren 85. urteurrena izanik, gerraren aurkako elkarretaratzeak egingo dira Hego Euskal Herriko hiriburuetan. Baliteke zenbait herrik ere deialdi propioak egitea.


Bookfacefriday: ostiraletan liburuek gure aurpegien antza hartzen dute | Liburu Dantza\nBookfacefriday: ostiraletan liburuek gure aurpegien antza hartzen dute\nBookfacefriday Nueva Yorkeko Liburutegi Publikoak 2014ean sortu zuen ekimen bat da. Bertako arduradun bat, Morgan Holzer, Nueva Yorkeko Liburutegia sare sozialetan nola saldu zitekeen aztertzen hasi zen eta liburutegiko liburuetan oinarritzea erabaki zuen. Aurretik Sleeveface ekimena ezagutzen zuen, diskoen azalak erabili aurpegia ordezkatzeko, eta gauza bera liburuekin egitea erabaki zuen #bookfacefriday traolarekin.\nOrdudanik ostiralero liburuzain, liburu denda eta irakurle anonimoek mila argazki argitaratu dituzte Morgan Holzerrek Nueva Yorkeko Liburutegi Publikoan asmatu zuen ideiarekin. Orohar Instagram da gehien erabiltzen den sarea baina Twitter eta Facebok ere erabili ohi dira.\nDonostia Kulturako liburutegiek ostiralero twiterrera #bookfacefriday bat igotzen dute eta joan den maiatzaren 13an Donostia Kulturak ideia honi ekin zion bere Instagrameko perfilean. Irakurzaletasuna eta liburuak ez daude derrigorrez testuekin lotuta, argazkigintzak eta eduki digitalak liburuen zabalkundea modu dibertigarri batean egiteko aukera ematen digute. Donostia Kulturatik dei berezi bat egiten dugu ostiraletan sare sozialetan #bookfacefriday traolarekin liburuen presentzia areagotzeko.


Baionako bost klinika pribatuak talde bakarrean bildu dira indartzeko asmoz - GARA\nBaionako bost klinika pribatuak talde bakarrean bildu dira indartzeko asmoz\n2012 urtean laurehun ohe izango dituen klinika bakarra sortzea da atzo Lapurdiko hiriburuko bost klinikek izenpetu zuten hitzarmenaren ondorioa. Capio enpresa izango da egituraren kudeatzailea eta jabea.\nBi urteko hausnarketen ondorioz, Baionako bost kliniken arteko elkartzea ofiziala egin zuten atzo hitzarmen baten izen- petzearen bidez. Paulmy kardiologia, Paulmy kirurgia, Lafargue, Lafourcade eta Saint-Etienne dira klinika horiek. «Bost klinika gara eta arlo bertsuetan ari gara lanean. Horrek hainbat arazo sortzen ditu, nagusiki konpetitibitatearen aldetik, eta gainera, sendagileei karreran aurreratzeko eskaintza murritza genuela-eta, zailtasunak ditugu medikuak atzemateko», argitu zuen Gaetan Le Correk, Lafourcade klinikako zuzendariak.\nOsasunean koherentzia bat eskaini nahian, elkartze horren lehen fasean, gune bakoitzean espezializazioak sortuko dituzte. Hori egiteko urtebeteko epea eman dute, eta bost urte barru, lau egiturak klinika bakar batean biltzeko asmoa daukate. Betiere Baionan geratuko den klinika handi horrek zazpirehun bat langile bilduko ditu, eta ehun eta berrogei eta hamar bat sendagile. «Klinika horrek egungo klinika guztiak ordezkatuko ditu, eta laurehun bat ohe izango ditu», argitu zuen Philippe Durand Capio proiektuaren eramaile den enpresako buruak.\nCapio enpresa jabe\nKlinika berriaren kudeatzaile eta jabea Capio enpresa izango zela esan zuten Baionan bertan egindako agerraldian. Europa osoan, mota bereko ehun bat enpresetako jabe da Capio, eta Baionari dagokion proiektu horretarako 80 milioi euroko inbertsioa egin zutela jakinarazi zuen enpresako buruak.\n«Gure xedea proiektu honen bidez ez da espezializazio berria irekitzea, baina bai gaur egun lantzen ditugun sailen artean koherentzia bat aurkitzea. Esate baterako, emakumeari loturiko polo nagusi bat sortzeko asmoa daukagu. Bertan, erditzeekin hasi, eta bularreko minbizia, edo kirurgia estetikoa landuko dira. Hau da, emakumeei loturiko espezializazio guztiak izango ditu», esan zuen Bruno Compagnon Sainte-Etienne klinikako zuzendariak.\nCapiok kudeatuko duen klinika berri horretan, beraz, hemeretzi espezializazio izango dira. «Ez dugu sail berririk zabalduko. Gaur egun ditugun espezializaioetan eskaintza hobetu nahi dugu. Baina, hori egin ahal izateko ezinbestekoa zitzaigun indarrak batzea», azaldu zuen.


Ad Concordiamek nazionalismoen eta finantzaketa autonomikoen sistemen arteko erlazioei buruzko tesi bat argitaratu du ingelesez - Ad Concordiam - Concierto Económico\nAd Concordiamek nazionalismoen eta finantzaketa autonomikoen sistemen arteko erlazioei buruzko tesi bat argitaratu du ingelesez\nWednesday, 7 de December de 2016\nDuela gutxi burutu den tesi berri baten argitalpenarekin hazi egin da Ad Concordiam Elkartearen tesien bilduma. Kasu honetan osorik ingelesez idatzita dagoen tesia da, hain zuzen ere finantzaketa sistemek asmo nazionalistak dituzten alderdien agendetan dituzten eraginetan eta baldintzetan sakontzen duena. Tesian era berezian aztertzen dira Kataluniako Convergència i Unió alderdiaren eta Euskadiko EAJ-PNV alderdiaren kasuak.\nTesiaren egilea jatorri eskoziarra duen Caroline Gray doktorea da eta alderdi nazionalista euskaldunen eta katalanen lurralde-proposamenen bilakaerari buruz Liverpooleko Unibertsitatea burutzen ari den ikerkuntza-proiektu zabalago baten barruan kokatzen da. Tesiak trantsiziotik, bereziki 90eko hamarkadatik, egunera arte batez ere alderdi nazionalisten ibilbidean eragina izan duten faktore ekonomikoak, politikoak eta sozialak ikertzen ditu. Azterketaren metodologiaren oinarria alderdi batzuetako politikari adierazgarri batzuei eta horien aholkulariei, eta baita funtzionario batzuei ere, egindako elkarrizketak dira; gehienak gobernu autonomikoetakoak dira baina Euskal Autonomia Erkidegoari dagokionez Foru Aldundietakoak ere agertzen dira. Protagonista horiek 80ko hamarkadatik aurrerako finantzaketa autonomikoko sistemei lotuta dauden negoziazio guztiak eta negoziazio horien inguruko dinamika politikoak aztertzen dituzte.


Edu Zelaieta Antarekin solasean | Hitzen uberan\n← Estevo Creus Andraderen poesia\n(H)ilbeltza posible izan dadin →\nIspilu biluziak laugarren poesia lana du, eta aurrenekoz plazaratu du Pamiela etxearekin. “Poema narratiboen eta narrazio poetikoen arteko lurralde batean koka litezke liburuko hainbat testu”. Alde horretatik, inoiz idatzi duen poema-libururik narratiboena dela aitortu digu.\nLaugarren poesia liburua duzu hauxe. Aurreko lanetan (aurreko bietan behintzat) inpresioa da kontzeptu edo ideia bultzatzaile argi bat zegoela liburuaren oinarrian (mugak, aldaketa eta mudantzak…). Kasu honetan heriotza, aitaren figura?\n“Zu”, “Hura”, “Eta ni” dira, hain zuzen ere, liburuaren atalen izenak… zergatik?\nZure ibilbidean oso garrantzitsua izan da musika eta hitzarekin egindako lana, ‘Mugaldekoak’ proiektuaren barruan. Susa argitaletxearen eskutik plazaratutako Mugaldekoak liburuan oinarrituta hasi zenuten bidea. Zein momentutan dago proiektua?\nZirrikituz zirrikitu, jendarte-jarrerak arakatzen, iruditu zait tarteka generoari loturiko gaietara gerturatu zarela, hala sentitzen duzu zuk? ‘Aita’ren figuran murgiltzearekin zerikusia izan dezake horrek?\nEta nolako ispilua dira batez ere gure aurrekoak, gurasoak… kasu batzuetan haien aurpegia begiratu eta gurea haienaren oihartzun moduko bat den heinean?\nSeme-alabei begira, aita izateak eredu esan nahi du: erreferente afektiboa, soziala…. Alde horretatik, guraso eginbeharrari bestela begiratzeko, kezkarenak aukeratik ere baduela iruditzen zait. Esaterako, aita izateak aukera ematen dit neure burua lantzeko, umearekin eta umearengandik ikasteko, aurretik bizitako etapak neurri batean berriz bizitzeko.


kritiken hemeroteka » Gure aurriak\n« Paradoxaren mugak urratuz | Berriz min hau »\nEremuen birkalifikatzea / Luis Garde / Pamiela, 2014\nGure aurriak Javier Rojo / El Correo, 2014-09-20\nAzken bolada honetan Luis Garde poesia sormen zurrunbilo batean aritzen dela ematen du, bi urte eskaseko epe laburrean “Eremuen birkalifikatzea” izenburua duen poema liburu hau argitara ematen duen hirugarrena baita, kontaduria ondo badaramat. Besteetan bezala, guk ezagutzen dugun munduaren gainbeherakada aurkitu ahal dugu. Poema liburu honetan badugu irudi bat, liburuaren hezurdura nagusia osatuz idazlana alderik alde zeharkatzen duena, poesia horri batasuna eta neurri handian zentzua ere ematen diona: irudi hori aurriak dira. Eraikuntzaren puxikak leher egin zuenean, hor zehar eraikitzen ari ziren hainbat urbanizazio, megaeraikin eta abar, amaituta egon baino lehenago ere zapuztuta geratu ziren.\nEzinbestean dator burura Gardek liburu honetan aurkezten dituen aurri hauen eta beste idazle askoren idazlanetan ikus ditzakegun aurrien arteko konparaketa. Beste idazle horiek, erromantikoek adibidez, aspaldiko zibilizazioen aztarnak ikustean, aurriak denboraren igarotzearen metafora moduan sentitzen zituzten. Aspaldiko zibilizazioek betirauteko asmoz egindako eraikinek iraun egiten zuten, bai, baita aurri bihurtuta, denboraren aurka gizakiek duten borrokaren erakusgarri. Garderen poesian azaltzen zaizkigun aurriak bestelakoak dira, modernoak, handinahi funts gabeko baten ondorioz sortuak.\nGauzak horrela, aurriz beteriko mundu hori erasokorra da, fantasmagorikoa, eta gizakiak horren aurrean galduta baizik ezin du sentitu bere burua. Halako mundua islatzeko idazleari ez diote balio betiko molde poetikoek. Garderen poemek narrazio itxura dute, kontakizun laburrak izango balira bezala, eta haietan lirikotasuna gogora ekar lezaketen osagai gehienak baztertuta geratzen dira. Hemen, absurdua baino ez dugu topatzen.


Gazteentzako IV. Nanoipuinen lehiaketa martxan! — Gaztezulo\nGazteentzako IV. Nanoipuinen lehiaketa martxan!\nGazteentzako IV. Nanoipuinen lehiaketa martxan! 12-30 urte bitarte badituzu, interesatzen zaizu; apirilaren 23a arte duzu aurkezteko aukera! https://www.gaztezulo.eus/albisteak/gazteentzako-iv-nanoipuinen-lehiaketa-martxan https://www.gaztezulo.eus/albisteak/gazteentzako-iv-nanoipuinen-lehiaketa-martxan/@@download/image/nanoipuin lehiaketa.jpg\n12-30 urte bitarte badituzu, interesatzen zaizu; apirilaren 23a arte duzu aurkezteko aukera!\nGasteizko Gazteentzako IV. Nanoipuinen lehiaketa martxan da; 12-30 urte bitartekoek parte hartu dezakete, eta lanak apirilaren 23a arte aurkeztu daitezke. Gehiago jakin nahi? Jarraian dituzu lehiaketaren baldintzak:\nNanoipuinek gehienez ere 150 karaktere izango dituzte, izenburua (aukerakoa) eta hitzen arteko zuriuneak sartuta. Karaktere kopurua gaindituz gero, automatikoki lehiaketatik\nkanpo geldituko dira.\n3. PARTE HARTZAILEAK.\nGasteizen bizi, ikasi edo lan egiten duten 12 urtetik 30era bitarteko gazteak. Egile bakoitzak gehienez bi ipuin aurkeztu ahalko ditu, hizkuntza edozein dela ere. Bi ipuin baino gehiago aurkeztuz gero, bakarrik azken biak hartuko dira kontuan.\n• A kategoria: DBHko 1. eta 2. mailako ikasleak.\n• B kategoria: DBHko 3. mailatik 18 urtera bitarteko gazteak.\n• LABORAL Kutxa saria: 19 urtetik 30era bitarteko gazteak.\nLanak www.vitoria-gasteiz.org/nanoipuinak helbideko formularioaren bitartez aurkeztu beharko dira. Formularioa epea irekita dagoen bitartean egongo da indarrean.\n2018ko martxoaren 15etik apirilaren 23a arte (Liburuaren Eguna), biak barne.\nUdalaren Liburutegi Sareak izendatuko du. Haren erabakiak apelaezinak dira eta sariren bat eman gabe utzi ahalko du.\nHonako sari hauek emango dira kategoria eta hizkuntza bakoitzean:\n• 1. saria: diploma + tableta.\n• 2. saria: diploma + 50 €-ko txartela liburu denda batean erosteko.\nParte-hartzaile bakoitzak sari bat bakarrik jaso ahalko du.\nIpuin sarituak Udaleko web orrian argitaratuko dira, baita Udalaren Liburutegi Sareko Twitter kontuan ere: @VG_biblio


Literatur Emailuak » Paul Guilsou-ren Petan Mihiku, Moliereren lan baten moldaketa\nMaiatzak 25 Astelehena\nUrt 15 07\nPaul Guilsou-ren Petan Mihiku, Moliereren lan baten moldaketa\nUrtarrilaren 15arekin jaio zen, 1622an, Jean Baptiste Poquelin, Moliere. Frantses literaturako eta orobat literatura unibertsaleko ezinbesteko izena, antzerkiaren maisu handietakoa da Moliere. Bere bizitzari buruzko datuetan batek hartzen die gaina besteei: oholtzan hil zen, autore izateaz gain aktore ere bazena (1673ko otsailaren 17an). Bere lanak euskaraz liburu moduan plazaratu ez badira ere, izan da haren lanik euskaratua. Dollorra eta Elkorra (biak ere L’avare), mende hasieran oholtzara eramanak, argitaragabeak. Eta hemen eskaintzen dizueguna: Petan Mihiku. Paul Guilsouk Moliereren Le Médecin malgré lui obraren euskarazko egokitzapena.\nFamilia aberatsekoa, zuzenbide ikasketak egin eta Luis XIIIaren gortean jardun zuen lanean. Haatik, antzerkirako tiradizoa izan eta aktore eta zuzendari gisa hasi zen. Eta hala segi, hil zen arte. Eta idazten, jakina. Estreinako urteetan ez zuen arrakasta handirik erdietsi, baina 1660ko hamarkadatik aurrera arrakastatsuak izango dira bere lanak —eta maiz debekatuak, Tartuffe, adibidez, erlijioari iseka egiten diolakoan; antzokia erreko dute Les précieuses ridicules-en estrenoaren ondoren…—.\nLe Malade imaginaire izan zen bere azken lana. Hura eskaintzen ari zela, IV. ekitaldian, ondoezak jo eta handik gutxira hil zen.\nShakespeare, Marlowe, Johnson eta besteren aro isabeldarreko antzerkiaren ondotik, eta Espainiako literaturako urrezko garaiekin batera —Calderon de la Barca, Lope de Vega—, literatura unibertsaleko zutabe bat da Moliererena, Comedie Francaise-ko aitzindariarena. Antzerkigintzan ez ezik, hurrengo urteetakoan eragin handia izan zuen, bere pertsonaien bitartez, eta literatur hizkuntzaren eraikitzean ere giltzarria da. Antzerkigintzan batez ere, garaikide izan zituen Jean Racine eta Pierre Corneillerekin batera (Frantzian noizik eta behin plazaratzen den auzia da Pierre Corneille Moliereren beltza ote zen, obren benetako egilea). Moliereren hainbat obra, egun oraindik ere taularatzen direnak, ondare unibertsaleko parte dira honezkero: Tartuffe, L’avare, Le Malade imaginaire, Dom Juan.\nGiza balioen defendatzailea, zorrotz eta gupidagabe kritikatu zituen, pertsonaia tipoen bitartez, giza izaeraren hainbat alderdi: sasi medikuak, jakintsu ustekoak, erlijiosoen hipokrisia, aberats zorri biztuak…\nEz da liburuetan argitaratu, euskaraz, Moliereren lanik. Alabaina, euskaratu eta taularatu dira. Jose Elizondo idazle eta antzerkigilearen Dollorra obra —L’avare-ren moldaketa— saritu zuten 1915eko Donostiako Udalaren sariketan, eta urte bereko San Tomas egunean mustu zen. Amasorrain-ek, berriz, obra bera Elkorra izenburuaz euskaratua du. 1951n, Paul Guilsouk moldatutako Petan Mihiku plazaratu zuen Gure Herria-k (Le Medecin malgré lui-ren moldaketa). Piarres Larzabalek dioenez, bestalde, Madeleine Jauregiberrik ere euskaratu zuen Moliereren L’avare, Zikoitza izenburuaz.\nInterneten Molierez hainbat gune daude, bere bizitza, garaia eta obra aztertzen dituztenak. Eta bere lanak irakurgai. Hauexek dituzu gune horietako batzuk:\nTout Moliere: biografia, lanak, kronologia…\nSite- Moliere: biografia, lanak, kronologia…\nIn Libro Veritas: testuak.\nGallica Classique: testuak.\nBibliografia (taularatze datarekin)\nL’Étourdi, fin 1654\nLe Dépit amoureux, 16 décembre 1656\nLes Précieuses ridicules, 18 novembre 1659\nSganarelle ou le Cocu imaginaire, 28 mai 1660\nDom Garcie de Navarre, 4 février 1661\nL’École des maris, 24 juin 1661\nLes Fâcheux, 17 août 1661\nL’Ecole des femmes, 26 décembre 1662\nLa Critique de L’École des femmes 1er juin, 1663\nL’Impromptu de Versailles, 14 Octobre 1663\nLe Mariage forcé, 29 janvier 1664\nLa Princesse d’Élide, 8 mai 1664\nLe Tartuffe, 12 mai 1664\nDom Juan, 15 février 1665\nL’Amour Médecin, 15 septembre 1665\nLe Misanthrope, 4 juin 1666\nLe Médecin malgré lui, 6 août 1666\nMélicerte, 2 Décembre 1666\nPastorale comique, 5 janvier 1667\nLe Sicilien ou l’Amour peintre, 14 Février 1667\nAmphitryon, 13 janvier 1668\nGeorge Dandin, 18 juillet 1668\nL’Avare, 9 septembre 1668\nMonsieur de Pourceaugnac, 6 octobre 1669\nLes Amants magnifiques, 4 février 1670\nLe Bourgeois gentilhomme, 14 octobre 1670\nPsyché,17 janvier 1671\nLes Fourberies de Scapin, 24 mai 1671\nLa Comtesse d’Escarbagnas, 2 décembre 1671\nLes Femmes savantes, 11 mars 1672\nLe Malade imaginaire, 10 février 1673\nMaiatzak 25: Hain gutun luzea Aramaion


LABek Agoitzeko musika eskolan ordezkaritza lortu du | LAB SINDIKATUA\nUncategorized LABek Agoitzeko musika eskolan ordezkaritza lortu du\nLABek Agoitzeko musika eskolan ordezkaritza lortu du\nOrdezkari berriak, plantila osoaren babesa jaso du. Aste berean Doneztebeko musika eskolan lortutakoarekin batera, bi gehiago dira. LAB, ordezkaritza osoaren %65arekin, musika eskoletan sendotzen doa.\nEz dira garai onak musikarentzat Murrizketa hotsak datozkigu handik eta hemendik\nLOMCE legearen ondorioz, Arte Hezkuntza (Musika eta Artea) lehen hezkuntzan, eta Musika DBHn, derrigorrezko irakasgai izatetik hautazkoa izatera igaro dira, “Arte Eszeniko, Musika eta Dantza” batxilergoa ezabatzen den bitartean. Ematen duenez, Nafarroako Gobernuak ikastetxe bakoitzaren esku utziko du datorren ikasturtetik aurrera Arte Hezkuntza eta Musika ikasle guztientzat bermatzeko ala hautazko gisa eskaintzeko erabakia.\nNafarroako Gobernuak Udal Musika Eskolak finantziatzeko diru partida %33an murriztu du 2008tik hona, horietako askoren bideragarritasuna kolokan jarriz.\nTokiko administrazioaren erreformak eragin kaltegarria izan dezake Udal musika eskoletan. Estatu mailan onartutako legearen arabera, 20.000 lagunetik beherako udalerrietan Musika Eskolena udal eskumen izateari utzi eta Gobernu autonomikoen eskumen izatera pasako da. Gobernuak erabakiko du eskumen horrekin zer egin: udalengan delegatu; “errentagarriak” iruditzen ez zaizkion Musika Eskolak itxi eta sare propioa osatu; edota Musika Eskola batzuk pribatizatu. Hain zuzen ere, zerbitzu publikoak pribatizatzea da tokiko administrazioaren erreformaren helburu estrategikoa. Nafarroan sei hilabetez atzeratu da estatu mailakoa egokituko lukeen lege propioaren diseinua, eta langileok geure hitza entzunarazi behar dugu eztabaida horretan.\nGelditzen eta atzera botatzen ez baditugu, neurri hauek guztiek enplegua suntsituko dute (suntsitzen ari dira jada) musikaren arloan, herritarrei musika-hezkuntza jasotzeko aukera zailduko diete eta musika eskolako langileon lan baldintzak okertuko dituzte.


Euskaraldia aurkeztuko du Kike Amonarrizek hilaren 20an - Uztarria (Azpeitia)\n'Euskarak 365 egun Azpeitian' hitzaldia eskainiko du Amonarrizek Sanagustin kulturgunean, eta herriko eragileak eta norbanakoak gonbidatuko ditu egitasmoan parte hartzera eta hura antolatzen laguntzera.\nAzaroa eta abendua bitartean egitekoak diren Euskaraldia ekimenera batu da Azpeitiko Euskara Mahaia, eta egitasmoa aurkezteko asmoz, Kike Amonarrizen hitzaldia antolatu du hilaren 20rako. Euskarak 365 egun Azpeitian izenpean, soziolinguistak Euskaraldian parte hartzera gonbidatuko ditu herriko eragileak, proiektua antolatzeko talde anitzagoa eta zabalagoa eratu dezaten. 19:00etan hasiko da hitzaldia, Sanagustin kulturgunean.\nAntolatzaileek adierazi dutenez, herriko eragile desberdinei hitzaldirako gonbidapenak bidaliko dizkiete. Dena den, norbanakoek ere parte har dezakete Euskaraldia antolatzeko mahaian.\nEuskaraldia ekimenaren helburua da 11 egunez euskaraz bizitzea, euskal hiztunen hizkuntza ohituretan eragitea eta beren harreman sareetan euskara gehiago erabiltzeko asmoz. Egun horietan, herritarrak Ahobizi — euskaraz hitz egiten dutenak—eta Belarriprest —gutxienez euskara ulertzen dutenak— bihurtu nahi dituzte.


Arte eszenikoen topagune izango da Asvinenea - Aduna - Tolosaldeko ataria\nArte eszenikoen topagune izango da Asvinenea\nTolosaldeko Ataria 2019-07-05 15:59\nAbuztuaren 20tik 24ra 'Topa!' jardunaldietan ikastaroak eta ekitaldiak egingo dira Adunan kokatuta dagoen laborategian.\nAsvinenea duela 15 urte martxan jarri zen arte eszenikoen sustapenerako laborategia da. Bigarren Topa! jardunaldiekin, helburu bikoitza lortu nahi dute antolatzaileek, Asvinenea espazio artistiko moduan ezagutaraztea, eta bestetik, bertan mugitzen diren arte agerpen guztiei bultzada ematea. Gipuzkoa eta Euskal Herrian lan egiten duten artistak elkarren artean ezagutu eta esperientziak partekatzeko gunea izatea nahi dute, irakasle eta ikasleen artean jakintza trukea erraztuko duen espazioa.\nPrograma zabal eta askotarikoa prestatu dute abuztuaren 20tik 24ra, diziplina ezberdinak ezagutarazteko helburuarekin. Publiko orokorrari zabaldutako programa da, profesional zein zaletuei, orokorrean arte eszenikoetan interesa dutenei. Horretarako Adunan kokatuta dagoen laborategian baliabide asko izango dituzte eskura parte hartzaileek: sukaldea, komuna, antzokia, belazea... Izena eman nahi dutenek, aukera dute Asvineneako Facebook orrian, edo 606 22 64 86 telefono zenbakian.\nAntzerkia, zirkua edo dantzaren inguruko tailerrak eskainiko dituzte, eta besteak beste, malabareen ikastaro berezia eskainiko du Keko Salvador valentziarrak. Objektuari lotuta izenburupean, malabaristaren gorputzak eta mugimenduak espazioarekin duen harremana landu eta memoria koreografikoa sustatuko du. Pablo Volo zuzendari italiarra ere Adunan izango da. Antzerki fisikoaren inguruan ariko da azalpenak ematen eta mimo teknika erabiliz emango ditu azalpenak. Hauekin batera, Italiatik, Argentinatik eta Herrialde Katalanetatik etorritakoek jardungo dute.\nTailer eta ikastaroez gain, ekitaldiak egingo dira: abuztuaren 23an zirku ikuskizuna izango da Adunako frontoian, eta hurrengo egunean, ongintzazko Zirku Kbareta antolatu dute toki horretan bertan. Emanaldi horretan borondatea jasoko dute.


Nafarroako Gobernuak esnetarako latxa arrazako ardien sektorea dinamizatzeko plana aurkeztu du\nNafarroako Gobernuak esnetarako latxa arrazako ardien sektorea dinamizatzeko plana aurkeztu du osteguna, 2019.eko martxoak 14\nPlana INTIAk egin du sektoreko agente guztien ekarpenekin\nIIgnacio Gil, INTIAko arduradunekin eta sektoreko ordezkariekin batera. ( irudia handitu )\nLanda Garapen, Nekazaritza eta Abeltzaintzako zuzendari nagusia den Ignacio Gilek gaur goizean aurkeztu du Iruñean esnetarako Latxa arrazako ardien sektorea dinamizatzeko plana, Nafarroako mendietan ekoizpen-eredu estrategiko hori indartze aldera.\nPlanak 165.000 euroko aurrekontua du 2019. urterako, eta zailtasuneko bideetan esnea jasotzea bultzatzeko eta belaunaldi-aldaketa errazteko neurriak jasotzen dira bertan, besteak beste. INTIA enpresa publikoak egin du, bi urtetik gorako parte-hartze prozesu luzearen ondoren. Agente sektorial ezberdinen ekarpen ugari ere jaso dira bertan.\nGaur, ondorio nagusienak ezagutzera eman dituzte sektoreko ordezkarien aurrean. Ignacio Gilek adierazi moduan, “sektoreak paper estrategikoa betetzen du lurraldearen egituratzaile gisa, eta oreka eta enplegua sortzen du jarduera ekonomikoa hainbestekoa ez den zonetan. Horrelako ustiapenik gabe, etorkizunerako aukerak mugatuak dira landa-guneetan, batik bat mendi-inguruetan”.\nHalaber, aurkezpenean parte hartu dute Agustín Pobladorrek, Nafarroako Gobernuko Abeltzaintza Zerbitzukoak, Jesús María Lasartek, INIAkoak, eta Maite Lasartek, ASLANAkoak (latxa arrazako ardien hazleen Nafarroako Elkartea).\nEzkerretik eskuinera, Poblador, Maite Lasarte, Ignacio Gil eta Jesús Mari Lasarte. ( irudia handitu )\nLau ardatz estrategiko eta laguntza-neurri\nPlanean, lau ardatz estrategikotan antolatutako neurri zehatzak sartzen dira: belaunaldi-aldaketa, sektorearentzako zerbitzuak, elikadura-katea eta produktuaren balorizazioa.\nNeurri ezberdinen kontrol, segimendu eta irteerarako, batzorde bat sortuko da, eta batzordea honako hauetako ordezkariek osatuko dute: Landa Garapeneko Departamentua, INTIA, ASLANA, Artzai Gazta, nahiz Erronkari eta Idiazabal babestutako jatorri izendapenetakoak eta industria-sektorekoak. Lehen laguntzak udaberrian ateratzea aurreikusten da, bi hilabete barru.\nBeste neurri batzuen artean, nabarmentzekoa da industriarako laguntza-ildoa, 50.000 eurokoa, ekoizpen-bolumen txikiko ustiapenetan edo zailtasun geografikoak dituzten ibilbideetan kokatutakoetan esnea jasotzea bultzatzeko. Halaber, planean jasotzen dira gazta egiteko gutxienez norberaren ustiategiko esnearen %50a erabiltzen duen ekoizlearentzako laguntzak (50.000 euro).\nEzkerretik eskuinera, Poblador, Maite Lasarte, Ignacio Gil eta Jesús Mari Lasarte.\nGazteak lan horretan hastea bultzatzeko, sektorera hurbiltzeko bekak proposatzen dira eta ordezkapenen zerbitzua, enplegu-poltsa kualifikatuarekin lotuta. Sustapenari dagokionean, berriz, latxa ardiaren irudiaren inguruan kanpaina diseinatuko da.\nHorrez gain, egitura ahulenak babeste aldera, sektorearen mapa bat egingo da, finkatzea falta zaienak detektatu ahal izatearren.\nBestalde, lehen urratsak emango dira mahai sektoriala ezartzeko; hau da, ekoizpen-sektorearen, industriaren eta administrazioaren artean bitartekari lanak egiteko organoa, balio-katean zehar bidezko banaketa bermatzeko asmoarekin.\nINTIAk emandako kopuruen arabera, Nafarroan latxa arrazako ardien 1.499 ustiapen daude. Horietatik 219 esnea ekoizten aritzen dira, eta guztira 63.844 buru ugaltzaile jezten dira.\n2017-2018 kanpainan zehar, Nafarroako ustiapenek 5,1 milioi litro esne ekoiztu zituzten. Esnearen helmugari dagokionean, 138 artalde inskribatuta daude Erronkariko Gaztaren Jatorri Deituran eta 131 Idiazabal Jatorri Deituran.\nEsnetarako latxa arrazako ardien ustiapenak Nafarroako iparraldean kokatzen dira, batik bat ipar-mendebaldeko nekazaritza-eskualdean. Baztanen daude jezteko latxa arrazako artalde gehien (63), eta, jarraian, Araitzen (13). Malerrekan eta Sakanan ere artalde-kopuru handia dago. Ameskoetan, Erron eta Luzaiden beste ustiapen batzuk banatzen dira.\nUstiapen gehienen (182) titularra pertsona fisiko bat da, eta horietatik %60 nagusiki nekazariak dira, eta ustiapena lehentasunezko bezala katalogatuta dago.\nAzken 10 urtetan, 37 profesional hasi dira esnetarako latxa arrazako ardien sektorean lan egiten, horietako 11 emakumeak. Guztira, 15 pertsona sozietateetan sartu dira, eta lehen instalazioko planetatik 20 gaztandegiarekin izan dira.


Egun on, buenos días, bonjour | 31 eskutik\n← Configuración > Idiomas > Euskera\nZuei ere bai? →\n2014/06/12 · 07:00\nEgun on, buenos días, bonjour\nGaurkoan, proposamen bila natorkizue. Badakit gura adina kontu izango dituzuela burua nekatzeko, baina, benetan diotsuet, apur bat saiatuz gero, denok irtengo gara irabazten.\nHona egoera: jendaurreko aurkezpen formal bat. Ez dio inporta zein den erakundea –gobernukoa zein gobernuz kanpokoa, herri txiki batekoa edo nazioartekoa–, berdin dio horrek, baina Euskal Herrian da eta jendarte zabalari eskainia. Entzuleen artean badaude euskaldunak zein erdaldun elebakarrak, eta antolatzaileak horren jakitun dira.\nHara bada, hartu du mikroa lehen hizlariak eta… zein hizkuntza erabiliko? Nola egingo entzule guztiengana heltzeko?\nIrtenbideetako bat aldibereko itzulpena da, jakina; aukera eskaini eta bakoitzak nahi duen hizkuntzan egin dezala. Alabaina, pentsaezina da jendaurreko saio guzti-guztietan interpretazio zerbitzua egotea; ezinezkoa, behar bezainbeste interprete topatzea; ordainezina, kabina-ordu horien kostua; labur esanda, absurdoa litzateke pentsatzea horrekin arazo guztiak konponduko liratekeela. Kasu batzuetarako konponbidea da, baina bestelako jokabideak ere beharrezkoak dira.\nHizkuntza batean esandakoa bestean errepikatzea da beste aukera bat. Txarra nire ustez; aspergarria eta nekosoa. Hizlariak gauza bera bi hizkuntzatan errepikatu behar du, elebidunak birritan entzun behar gauza bera, eta elebakarrak aldizkako jardun etena pairatu behar.\nBaten batzuek jokamolde horri eusten diote aldibereko itzulpena egon arren, zeren, protokolozko saioetan edo hiztunak politikariak direnean, entzule guztiei euren hizkuntzan berba egin nahi izaten baitiete hizlariek, guztiengandik hurbil agertu nahi izaten dute, eta lehendabizi euskaraz esaten dutena errepikatu egiten dute erdaraz. Denon kalterako, nire iritziz. Euskaldun elebidunek birritan adituko diote gauzabera hizlariari, autoitzulpen ariketaren lekuko; erdaldunek ere, errepikaturik jasoko dute mezua, behin interpretearen ahotsean eta behin hizlariarenean. Eta atzerriko entzulerik egonez gero, hura ere ez da salbatuko; itzuliko dizkiote lehendabiziko agurrak frantsesera, ingelesera edo dena delako hizkuntzara, eta gero, interpreteak esango dio gauza bera errepikatzen ari dela hizlaria, beste hizkuntza batean (eta atzerritarrak ez du ezer ulertuko, eta… barkatu, hariak nahasten ari naiz! Hori, agian, hurrengo batean).\nArazo handirik ez legoke denok elebidunak bagina, elebidun pasiboak gutxienik. Zuek ere ikusiko zenituzten honela bideratutako bilerak: itzultzailerik gabe, batzuek euskaraz eta beste batzuek erdaraz; hala hasi eta hala buka; batere arazorik gabe. Inguru jakin batzuetan horrela joka daiteke, eta hobe ohitura bilakatuko balitz, baina, oraingoz, gutxitan egoten da horretarako parada.\nNahita aipatu ez dudan beste irtenbide bat ere badago, oso begi-bistakoa gainera: denok ulertzen badugu erdara (salbuespenak salbuespen, Hegoaldeko euskaldun guztiok badakigu gaztelaniaz eta Iparraldeko guztiek frantsesez), zergatik ez erabili erdara hori, eta kito? Erantzuna erraza da: hasieran esan dut EHn geundela; ez naiz azaltzen hasiko ez zaidala onargarria iruditzen egoera horretan erdara hutsez aritzea.\nOrduan, zer egin interpretazio zerbitzurik ez badago eta entzule guztiek ez badituzte hizkuntza biak ulertzen? Bada, irudimena dantzan jarri eta irtenbideak (pluralean!) asma ditzagun.\nKasu batean egokia dena –esaterako, diapositibak hizkuntza batean proiektatu eta azalpena beste hizkuntzan eman– tokiz kanpokoa gerta daiteke beste batean. Hizlari berak hizkuntza biak erabil ditzake, baina dena errepikatu gabe, automata programatuaren itxurak hartu gabe. Erraza, ez dakit, baina posible bada; duela gutxi horrelako egoera batean egon nintzen, entzule, eta funtzionatu zuela esango nuke. Ondo eginez gero, elebidunek gehiago jasoko dute, bai, baina elebakarrek ez dute funtsezko ezer galduko.\nEntzuleak nor diren…, ingurua zein den…, oreka bilatu behar. Norberak markatutako lehentasunen araberako orekak, tokian tokikoak, unean unekoak. Irudimenaz, ausart. Besteenganako begirunez. Bide berriak urratu, erratu… Saiatu ezean ez baitago asmatzerik.\nZuek baduzue adibide esanguratsurik, proposizio berritzailerik? Jardunbide egokien bilduma osa dezakegu; zorte apur batekin, oihartzuna izango du, eta, patua benetan alde badugu, bide horiek erabiltzen hasiko dira.\nOne response to “Egun on, buenos días, bonjour”\nEz dizu inork ezer konpondu, eta atzo azkenean ezer ez esatea erabaki nuen bezala, gaur botako dut.\nZinez uste baitut euskaldunok ez dugula irtenbiderik uko egiten ez diogun bitartean guk gerok geure hitz propioak itzultzeari espainolera (edo kasuan frantsesera). Ez ETB2n eta ez inon. Gure geure euskarazko hitzak inork espainolez jaso edo zabaldu nahi balitza, bilatu dezala berak modua. Ez diezaiogun euskaldunari berari eskatu bere hitzak itzultzea. Eskatu diezaiogun euskal-herritar-ez-euskaldunari behingoz, eta jada aitzakiarik gabe, bere bideak jarri ditzan gu ulertzeko, eta gutxienez euskara ulertzeko mailan ezagutzeko, gu espainola (edota frantsesa) erabiltzera behartu gaituzten bezala.\nIntsumisio linguistiko zorrotzena praktikatzen ez dugun bitartean, eta gehienera ere elkarrizketa asimetrikoak onartu (guk euskaraz, eta besteek ere nahi duten hizkuntzan), jai daukakegu, badakizu.


La Sacristana Landetxea (Lakar-Aiotz) - Landa Turismoa Nafarroan\nHasiera Aisia eta turismoa Ostatuak La Sacristana Landetxea (Lakar-Aiotz)\nGure etxea, Lakar herrixkan kokatzen da, herriaren erdigunetik 200m-ra, erdi aroko jatorria duen Egiarteko Andra Mariaren antzinako artxidiakonatoan hain zuzen ere.\nLANDA-TURISMORAKO LANDA ETXEA LIZARRALDEAN, Lakarren, Egiarteko erdi aroko monasterio zaharrean kokatua, Egiarteko Andra Maria elizak eta bere inguruko etxeek osatzen dute Nafarroako Gobernuak talde historiko-artistiko gisa katalogatu duen Egiarteko monasterioa.\nLANDA-TURISMORAKO LANDA OSTATUA LIZARRALDEAN, herriaren erdigunetik aldendua, tximiniadun jangela-egongela zoragarri bat du, TV, Wifi zerbitzua, hornituriko sukaldea, komuna eta barbakoadun 250 m2-ko lorategia. Etxeak 5 logela bikoitz eta 2 komun oso ditu, 2 ohe gehigarri eta 2 sehaskaz gain.\nPlaza erabilgarriak: 10+2\n2007ko urrian, etxearen birgaitzeak Lizarraldeko herrietako etxeen edertzearen lehiaketan lehenengo saria irabazi zuen. Landa-turismo ekintzak eskaintzen dira, non, erlategira bisita eta ezti eta polen bilketaz gozatu ahal izango duzun, erleak ikusi eta ukitu ahal izateko arropa babesgarriekin.\nLanda-turismoaren jarduerarekin lotura duten artisau produktuak saltzen dira.\nBalkoiak , zoru erradiatzaile bidezko beroketa sistema, tximinia, dekorazio landua, DVD/Bideo, Internet, Maskotak (kontsultatu), plasma telebista egongelan.\nLakar. Deierrin kokaturiko 65 biztanleko herrixka honetan hainbat monumentu interesgarri aurkituko dituzu: hala nola, Santa Engraziaren ermita eta Egiarteko Andra Mariaren Erdi Aroko eliza Parrokiala, XVII eta XVIII. mendeetan berritua (herri-gunetik kanpo kokatua).\nInguruan futbito zelaia eta erretegi-bodega (Bodegas Lezaun) aurkituko dituzu.\nIbilaldiak eta bisita kulturalak Lizarrako zonalde historikora, Irantzuko Monasteriora, etab.\nXendazaletasun jarduerak Urbasa-Andia mendilerroetan eta ur-kirolak Allotz-eko Urtegian.\nTelefonoa: (+34) 660744369 / (+34) 948143384\nPosta elektronikoa: casarurallasacristana@gmail.com


About: Angolako Gerra Zibila\nAngolako Gerra Zibila (1975-2002) Angolak Portugalekiko bere independentzia lortu bezain pronto hasi zen. Lehen, 1974-75ean, deskolonizazio gatazka izan zuten, 1961-74ko Angolako Independentzia Gerraren ondoren. Gerra zibilean lehenengo askapen mugimendu nagusiek borrokatu zuten: MPLA eta UNITA. Gerra bukatu zutenean, FLEC sortu zuten Kabinda eskualdeko independentzia lortzeko.\nAngolako Gerra Zibila (1975-2002) Angolak Portugalekiko bere independentzia lortu bezain pronto hasi zen. Lehen, 1974-75ean, deskolonizazio gatazka izan zuten, 1961-74ko Angolako Independentzia Gerraren ondoren. Gerra zibilean lehenengo askapen mugimendu nagusiek borrokatu zuten: MPLA eta UNITA. Gerra bukatu zutenean, FLEC sortu zuten Kabinda eskualdeko independentzia lortzeko. 27 urteko gerra hiru aldian banatu daiteke: 1975 eta 1991ren artekoa, 1992 eta 1994ren artekoa eta 1998 eta 2002ren artekoa - bitartean bake garai hauskor aldiak izanik. 2002an MPLAk garaipena lortu zuenerako, herrialdeko egitura ekonomiko eta soziala deseginda egoteaz gain, 500.000 hildako eta milioika errefuxiatu ziren. Gerrak nazioarteko esku-sartzea jasan zuen, Gerra Hotzaren fronte nagusienetariko eta latzenetariko bat bilakatuta. Gainera Kongoko Bigarren Gerra eta Namibiako Independentzia Gerraren parte-hartzaileek ere bere mozkinak bilatu zituzten Angolan. (eu)\nGerra Hotza eta Hego Afrikako mugaren Gerra\nAngolako Gerra Zibila (1975-2002) Angolak Portugalekiko bere independentzia lortu bezain pronto hasi zen. Lehen, 1974-75ean, deskolonizazio gatazka izan zuten, 1961-74ko Angolako Independentzia Gerraren ondoren. Gerra zibilean lehenengo askapen mugimendu nagusiek borrokatu zuten: MPLA eta UNITA. Gerra bukatu zutenean, FLEC sortu zuten Kabinda eskualdeko independentzia lortzeko. (eu)\nAngolako Gerra Zibila (eu)\ndbr:Angolako Gerra Zibila\nwikidata:Angolako Gerra Zibila\ndbpedia-cs:Angolako Gerra Zibila\ndbpedia-de:Angolako Gerra Zibila\ndbpedia-es:Angolako Gerra Zibila\ndbpedia-fr:Angolako Gerra Zibila\ndbpedia-id:Angolako Gerra Zibila\ndbpedia-it:Angolako Gerra Zibila\ndbpedia-ja:Angolako Gerra Zibila\ndbpedia-ko:Angolako Gerra Zibila\ndbpedia-pl:Angolako Gerra Zibila\ndbpedia-pt:Angolako Gerra Zibila\ndbpedia-wikidata:Angolako Gerra Zibila


Uzkurdura, sintomak, ezaugarriak eta aholkuak | Gizon dotoreak\nEz dirudien arren, uzkia da gune sentikorrenetako bat gure gorputzean dugula. Zati horretan absceso batek, zauriak eta zauriek, min bizia sor dezakete eta infekzioa sor dezakete.\nEz dago bereiztu uzkurdun pikorrak, polipoak eta hemorroideak. Antzeko patologiak dira, baina beren ezaugarriekin.\n2 Mina edo odoljarioa ez\n3 Minarekin eta azkurarekin\n4 Arraildura bat da\n6 Idorreriarekin uzkurdurak ere sortzen ditu\n8 Anuseko pikorrak kiste pilonidalaren ondorioz\n9 Gorputz anorektaleko absceso baten ondorioz\nAnuseko pikor bat ez da normalean bat-batean agertzen, normala da hori izatea patologia batzuen emaitza. Idorreria izaten da erruduna.\n👨⚕ Osasun AHOLKUA: uzkia eta zakila oso elementu garrantzitsuak dira gizakiaren sexualitatean. Zakilaren tamainarekin gustura ez bazaude eta handitu nahi baduzu, gomendatzen dizugu deskargatu zakilen liburu nagusia hemen klik eginez\nThe sintomak nahastearen araberakoak dira uzkian puztuta eragiten. Horien artean, tenperatura altua dago inguruan, eserita egoteko eta defekziorako mina, erretzea, azkura eta azkura.\nMina edo odoljarioa ez\nMina edo odoljarioa ez dagoenean uzkiko pikor normalak izan daitezke edo hemorroideak hastea ere bai. Nolanahi ere osasun profesional batek egindako azterketa fisikoa. Beharrezkoa saihestu eremua manipulatzea eta auto-sendatu.\nMinarekin eta azkurarekin\nAnuseko pikorrak pikor modukoak dira, defekzioak egitean, a eragiten dutenak mina, erretzea eta azkura sentsazioa. Normalean uzkiko pikorrak (beste patologia batzuk ez bezala, polipoak adibidez) onberak dira eta ez dute arazo larririk.\nGomendagarria da edan ur ugari, zuntz ugariko jakiak eta konpresak zure tratamendurako produktu eraginkor batekin.\nArraildura bat da\nAnuseko fisura bat izango da aurreko idorreria aldi batek eragindako zauria. Esfinterreko analeko uzkurdurak direla eta, arrakala ezin da sendatu. Sortu daitezke min larria, batez ere defekatzen denean eta odoljarioa.\nTratamendua medikua izan daiteke, kasu arinetan edo esku-hartze kirurgikoa behar du.\nZeren sortzen den baldintza da uzkiaren inguruko zainak puztu egiten dira, hainbat arrazoirengatik. Idorreriaren ondoren izan daiteke, inguruko gehiegizko presioaren ondorioz, gizentasuna, dieta txarra, baita erditzeagatik ere. Presio honengatik, uzkiaren ehunak handitu eta odoljarioak izan daitezke.\nIzan ere, lHemorroideak dira pikorrak sortzeko arrazoi nagusienetakoak uzkiaren eremuan. Zein sintoma dituzte hemorroideek?\nAnus inguruetan pikor sentikorrak agertzen dira.\nKomunean uzkia garbitzen dugunean odol arrastoak agertzen dira.\nOso ondoeza komunean eserita edo kanporatzean.\nHemorroideak tratatzeko soluzio ugari daude, laxanteetatik, analgesikoak, ur poltsetatik etab. Une larrienetan ebakuntza beharrezkoa da.\nEz da egoera larria edo tratatzeko zaila. Ezkerreko tratatu gabeko hemorroideak kalte larriak sor ditzake.\nIdorreriarekin uzkurdurak ere sortzen ditu\nNoiz denbora asko igarotzen da ebakuazio baten eta bestearen artean, idorreriaz hitz egiten dugu. Kasu horietako askotan uzkurdura gogaikarria sor daiteke. Idorreriaren sintomak oso anitzak dira: sabelaldeko mina, goragaleak, botaka, nekea eta desintegrazioa, sabeleko zona puztuta, heste iraizketa lehor eta gogorra, gorotz txikiak, etab.\nIdorreria tratatzeko Zuntz, zereal, barazki, fruta ehunekoa handitzea gomendatzen da beti, baita likido asko edatea ere. Haurren eta haurdun dauden emakumeen idorreria kasuetan, komenigarria da medikuarengana joatea ere.\nNahiz eta ez dirudien, kolitisa dugunean uzkurdurak ere sor ditzakegu. Patologia hau normalean sabelaldeko minaren jatorria da, idorreria, zorabioak, ahultasuna eta beherakoa. Gaur egungo gizartean kolitisean intzidentzia handiena duen faktoreetako bat estresa emozionala da.\nLKolitisaren sintomak ezagunak dira. Anusaren inguruan pikorrik sortzeak idorreria, sabeleko hantura, heste funtzioaren aldaketak eta aldaketak, insomnioa eta baita depresioak ere laguntzen ditu.\nNola tratatu kolitisa modu eraginkorrean? Komeni da dieta hobetzea, egunero ariketa fisikoa egitea, estresa emozionala tratatzen duten drogak eta medikuak edo espezialistak agindutako botikak hobetzea.\nAnuseko pikorrak kiste pilonidalaren ondorioz\nZiste pilonidalaren sorrera ipurmasailen arteko eremuan gertatzen da. Ikusmenean uzkurdun pikor bat da. Kiste horrek ere infekzioa sor dezake, argazkia okertuz. Printzipioz ez dago sintoma esanguratsurik, uzkiaren inguruan pikor txiki bat egotea izan ezik.\nKiste pilonidal detektatu ondoren, Eremua kutsatu ez dadin, beharrezkoa da ondo xukatzea eta antibiotikoak hartzea.\nGorputz anorektaleko absceso baten ondorioz\nAnusean pikorrak agertzeko oso ohikoa den beste arrazoi bat zuzenak diren abscesoena da. Absceso hauek uzkiaren inguruko pus bilduma batetik sortu ohi dira. Horrela, pikor txiki bat sortzen da. Absceso horien jatorria kutsakorra izan ohi da edo ondesteko guruinak oztopatu egin direlako.\nAnorektaleko abscesoaren sintomen artean sukarra, idorreria, min eta minak daude lekuan bertan, pikorraren itxura bisuala, etab.\nThe antibiotikoak eta mina arintzekoek infekzioa tratatzen lagunduko dute, gertatzen bada. Kasu larrietan ebakuntza egin behar da.\nAnoa argizteko aholkuak\nIrudien iturriak: CuidatePlus.com / Natursan / YouTube / cultivatehealth.com\nArtikuluaren bide osoa: Gizon dotoreak » Egokitu » Osasun » Korapilo uzkian\nLouis fonsy esan zuen\nAzalpena oso ona eta ulertzeko erraza, oso erabilgarria iruditzen zait\nErantzun Luis fonsy-ri\nmouhamed lamina esan zuen\nKaixo, galdera bat egin nahi dut. Urteak askotan kistea hartzen dut ipurdian eta beti leku berean. Niri datorkidan bakoitzean, ireki egin behar dute pusa kentzeko eta zergatia jakin nahi dut ... eskerrik asko zuk\nErantzun mouhamed lamini\nkristoforoa esan zuen\nKaixo, duela gutxi idorreriarekin jarraitzen dut, gaur fekatu naiz eta nire aulkia harri eta lodi bezain gogor atera zait, uzkia minduta dago, amaitu nuenean, mina geldirik zegoela konturatu nintzen, uzkia aztertu nuen eta ikusi nuen uzkiaren pareten inguruko pikor txikia, ez dakit aulki lodi eta gogorrak eragin ote zuen? Kontua da nire uzkia erreta eta mina duela, orain ez dakit zer har dezakedan horretarako,\nDerby Auzoak esan zuen\nKaixo, badakit gizonezkoentzako gai tabua dela, baina ulertzen dut prebentzioaren lehentasuna eta osasuna laguntzea. Gertatzen zait duela bi egun nire urte inguruan ezohiko pikor bat sentitu nuela, inoiz sentitu ez nuen zerbait, larritu eta medikuarengana joan aurretik dokumentatzen saiatu nintzen. Eta hori, minik edo ondoezik sentitzen ez dudalako, baina nire gorputza ezagutzen dudalako badakit ez dela normala, ez zegoelako. Medikuen inguruko aholkuak eskertuko nizkioke horri buruz.\nErantzun Derby Barrios-i\nKaixo nola daude gauzak? Bi aste inguru daramatzat uzkian korapilo bat eta hasieran hemorroideak zirela pentsatu nuen, baina oraindik ez da desagertu eta odoletan jarraitzen dut, zer izan liteke? Oraindik ez naiz medikuarengana joan, neure buruari ukendu bat eman diot minarengatik baina mina dagoeneko desagertu egin da, orain odoletan ari naizela da, mila esker erantzuteagatik !!\nNolakoa izango da aurten gizonen moda aurtengo udazkenean?


Tuterako Reina Sofía ospitaleko aldageletan ez dira gutxieneko baldintzak betetzen | LAB SINDIKATUA\nEkintza Sindikala Tuterako Reina Sofía ospitaleko aldageletan ez dira gutxieneko baldintzak betetzen\nTuterako Reina Sofía ospitaleko aldageletan ez dira gutxieneko baldintzak betetzen\nLABek jendaurrean salatu nahi du Ospitaleko aldagelen egoera, ez baitituzte gutxieneko baldintzak betetzen, ez espazioari dagokionez, ez azpiegiturei dagokienez. Hori dela eta, profesionalek, behin baino gehiagotan, komunetara joan behar izaten dute arropaz aldatzeko. Egoera, gutxienez, danteskoa dela esan daiteke.\nTuterako Reina Sofía ospitaleko profesionalek aldageletara sartzen diren bakoitzean bizi duten egoera tamalgarria da: ez dago armairu nahikorik langile guztientzat, eserleku gutxi daude, ez dago espazio nahikorik gutxieneko baldintzetan arropaz aldatzeko… Eta horri guztiari gehitu behar zaio txanda-aldaketak egiten diren orduetan langile asko pilatzen direla. Arazo horren aurrean, Gerentziari okurritu zaion “konponbidea” izan da armairu bikoitzak jartzea. Horrela, lehengo armairuen tamaina erdira murriztu dute, eta, horrekin batera, langileen arteko segurtasun-tartea ere murriztu dute: espazio berean langile kopuru bikoitza sartzea nahi dute.\nBestalde, kartel baten bidez, Gerentziak zenbait gomendio helarazi dizkie langileei korridoreak behar bezala erabiltzeko. Horietako gomendio bat erabat harrigarria da: korridore bakoitzean bost pertsona baino gehiago ez egotea aldi berean. Txanda aldaketak egiten diren orduetan, hori betetzea erabat ezinezkoa da.\nHorri guztiari gehitu behar zaio, armairu nahikorik ez dagoenez, langileek batzuetan armairua konpartitu behar izaten dutela. Gaur egungo egoeran, jokabide hori ez da batere gomendagarria, kutsatzeak saihestu nahi baditugu.\nAzken batean, egoera normal batean ere gutxieneko baldintzak betetzen ez dituzten aldagelak dira Reina Sofía ospitalekoak. Eta jasaten ari garen salbuespenezko egoera pandemiko batean, zer esanik ez! Arazoa lehenbailehen konpondu beharra dago. Ospitaleko gerentziak konponbide integral bat bilatu beharra du, baina, betiere, langileen osasun baldintzei behar bezalako garrantzia emanez eta baldintza horiek bermatzeko behar diren azpiegiturak jarriz.\nHorregatik, idazki honen bidez, LABek jendaurrean salatu nahi ditu Tuterako ospitaleko zuzendaritzak gai hau gainetik kentzeko erabiltzen dituen “adabakiak”. Ezarri dituzten neurriak erdipurdiko konponbideak baino ez dira, osasungarritasuneko eta arriskuen prebentzioko gutxieneko baldintzak ere errespetatzen ez dituztenak. Eta larriagoa dena: profesionalak kutsatze-arrisku egoera handiago batean jartzen dituzte.


Donostia Zinemaldia :: Martín Rejtman\nHemen zaude: Lehen orrialdea > 67. Edizioa 2019 > Sariak eta Epaimahaiak\t> Nest Film Students Epaimahaia > Martín Rejtman\nMartín Rejtmanek (Buenos Aires, 1961) New Yorkeko Unibertsitatean (NYU) ikasi zuen zinema. Doli vuelve a casa (1984-2004) eta Sitting on a Suitcase (1986) film laburrak zuzendu zituen Rapado (1992) filmarekin formatu luzean debuta egin aurretik. Ondotik beste lan nabarmengarri batzuk egin zituen: Silvia Prieto (1999) Donostiako Made in Spanish sailean aurkeztu zen; Los guantes mágicos-ek (2004) Argentinako film onenaren FIPRESCI saria irabazi eta Donostiako Horizontes sailean parte hartu zuen; Entrenamiento elemental para actores (2009) Federico Leónekin batera zuzendu zuen; eta Dos disparos (2014) Locarnoko zinema-jaialdian lehiatu eta Donostiako Horizontes Latinos sailean aurkeztu zen. 2007an, Copacabana dokumentala zuzendu, eta dokumental onenaren FIPRESCI saria irabazi zuen Mexiko Hiriko FICCO zinema-jaialdian. Shakti (2019) film laburren Sail Ofizialean lehiatu zen Berlingo azken zinema-jaialdian, eta Zabaltegi - Tabakalera sailean aurkeztuko da aurten.\nAzken urteetan hainbat atzera begirako eskaini zaizkio haren lanari: besteak beste, BAFICIn, Jeonjuko zinema-jaialdian, Harvard Film Archive-n, Cinemateca Portuguesa-n eta Tabakalera - Kultura Garaikidearen Nazioarteko Zentroan.\nGainera, zenbait kontakizun-liburu idatzi eta argitaratu ditu: Rapado (Planeta, 1992), Velcro y yo (Planeta, 1996), Literatura y otros cuentos (Interzona, 2005) Tres cuentos (Mondadori, 2012) eta Madrid es una mierda (Barret, 2018).


Alokatu ezazu zure garajea orduka, egunka edo hilabeteka eta lor itzazu diru-sarrera gehigarriak\nPartekatu zure garajeko aparkalekua zu erabiltzen ari ez zarenean\nIrabazi hilean 400 euroraino inolako ahaleginik egin gabe, zure garaje-plaza alokatuz\nNire plaza alokatu\nZure garajea ia betik hutsi dago?\nAtera etekina erraz\nAginterik eta giltzarik gabe\nGidariek haien mugikorrarekin irekiko dute garajea, zuk agintea utzi beharrik edo bertan egon beharrik gabe\nKontsultatu eta kudeatu enpresako ibilgailuen gastuak denbora errealean, aplikaziotik edo webgunetik\nZuk duzu azken hitza prezioa jartzeko. Guk antzeko plazak eta haien erabilgarritasuna alderatuz lagunduko dizugu\nGuztiaz arduratuko gara, erreserba baino lehen, bitartean eta ondoren; ez duzu ezertaz kezkatu behar\nBeste batzuek honako hau galdetu dute:\nNire aparkalekua/garajea bateragarria da?\nGure ParkingDoor sistemari esker, bluetooth teknologiaren bitartez ireki daitezke garajeko ateak, gure aplikazio mugikorra erabilita, eta aginte bat erabilita bezain erraz irekitzen dira. Zure garajeak agintearen edo giltzaren bidez automatikoki irekitzeko aukera badu, bateragarria da.\nKontuan izan zerbitzua martxan jartzeko garajeko plazaren jabea izan behar duzula\nSistema segurua da?\nParkingDoor sistemak erabiltzen duen teknologiak enkriptazio sendoa ezartzen du bere komunikazioetan; hala, betiko garaje-aginteen segurtasun bera, edo are handiagoa ere, eskaintzen dizu.\nSarrera guztiak erregistratuta geratzen dira; beraz, edonoiz egiazta daitezke egindako aparkamenduak\nNolakoa da egiten den instalazioa? Gainerako etxejabeen irekitze-sistema honda dezake?\nGure ParkingDoor gailuaren teknologia erabiltzen dugu. Garajeko atearen ondoan ezarrita, hura irekitzeko aukera ematen du gailu adimendun txiki horrek. Oso instalazio erraza da, ez da inolako obrarik egin behar, eta gehienez ere 15 – 20 minututan egiten da. Eta ez dio inola ere eragiten jadanik instalatuta dagoen sistemari; zure aparkalekua komunitate baten barruan badago, agintearen bitartez sartzen jarraitu ahal izango duzue bai zuk bai gainerako bizilagunek.\nZenbat irabaziko dut?\nZure aparkalekuaren eta zuk jarri nahi duzun prezioaren araberakoa izango da. Gure lantaldeak aholku eman diezazuke, gure esperientzian oinarrituta, etekin ahalik eta handiena atera ahal izan dezazun; dena dela, zuk erabakiko duzu prezioa, eta edonoiz alda dezakezu.\nElParking-ek komisio-ehuneko bat eskuratzen du erreserbaren preziotik. Merkatuari buruz dugun informazioarekin, beti aurki dezakegu prezio interesgarria, erreserba-eskaria egon dadila eta jabeak etekin handiena lor dezala ahalbidetzeko.\nHil bakoitzaren lehen egunetan transferentzia bidez jasoko duzu aparkalekuaren etekina zuk eman diguzun banku-kontuan.\nAsegururik duzue, zer gerta ere? Bizilagunekin arazoak izan ditzaket?\nBai, edozein ezbehar estaltzeko aseguru bat dugu. Gainera, bezeroentzako arretarako zerbitzu bat dugu, eta haren bidez argitzen dugu aparkalekuen erabiltzaileek eta jabeek izan dezaketen edozein zalantza.\nElParking arduratuko da guztiaz; zuk hil bakoitzaren hasieran zure diru-sarrerak itxaron behar dituzu soilik.\nNola jakin dezaket zer erreserba egin diren?\nErabiltzaileak ElParking bitartez zure aparkalekuan lekua erreserbatzen duen bakoitzean, automatikoki jasoko duzu erreserbari buruzko xehetasun eta datu aipagarri guztiak adieraziko dizkizun mezu elektroniko bat: erreserbaren iraupena, erabiltzaileak ordaindutako prezioa, erreserbaren hasiera eta amaiera eguna, eta abar\nErabilgarritasuna, prezioa eta abar nik neuk kudeatzeko tresnarik duzue?\nBezeroentzako arretarako departamentu bat duzu zure esku, eta hark erraz eta arin egingo ditu behar dituzun aldaketa guztiak. Idatzi sharing@elparking.com helbidera, eta lagunduko dizugu.\nEdozein aldaketa egiteko, jakinarazi iezaguzu gutxienez 24 ordu lehenago.\nAparkalekua erabiltzen jarraitu dezaket, eta erabiltzen ez dudan orduetan alokatu?\nBai, gure sistema malgua da eta hari esker zure premien arabera konfigura dezakegu zure aparkalekua alokatzeko ordutegia. Gainera, edozein unetan aldatu ahal izango duzu ordutegia, zure beharren arabera, baldin eta ez baduzu epe horretarako itxitako erreserbarik.\nZerbitzuak urtebeteko iraunkortasuna du, baina edozergatik dela ere ezin baduzu jarraitu zerbitzuarekin, zerbitzua desaktibatu ahal izango duzu, ParkingDoor gailuen instalazioak/desinstalazioak dakarkigun kostua ordainduta (60,5 euro).\nKomunitateari baimena eskatu behar diot?\nBai, gure zerbitzuaren onurak komunitatearekin partekatzeko beharrezko dokumentazioa eman diezazukegu\nAtera etekina zure garajeari erraz\nInprimakia bidali eta gero, informazio guztia emateko deituko dizugu.\nZure garajeko sarrera-atean gailu txiki bat ezartzen dugu, bizkor eta obrarik egin behar gabe, mugikorretik ireki ahal izan dadin.\nJaso zure dirua\nHilero, zure aparkalekua alokatuz lortu duzun dirua jasoko duzu


Euskal artisauak, ijitoak barne, sasoi betean 17. Euskal Dendan - GARA\n«Kontuz karterarekin!», esan ziguten sartu bezain pronto. Modu honetan ekin zion atzo Durangoko 17. Euskal Dendak; ez, ordea, eskuluzeen beldur, beste urtebetez euskal artisauen lanek duten erakargarritasunagatik baizik. Bitxiak, oinetakoak, jantziak, gazta, txokolatea, xaboiak, eskulturak... 56 dira aurten bost egunez bisitatu, ezagutu eta euskal artisauen lana erosteko aukera eskaintzen duten saltokiak. «Artisautza eskura» izan da aurtengorako aukeratutako lema.\nArbaso elkarte antolatzailearen esanetan, «bisitariak konprobatu ahalko du antzinako lanbideak oraindik bizirik daudela eta, era berean, artisau produktuak onak direla. Halaber, gure herriaren balio kulturalak bultzatzeko eta garapen ekonomikoa sustatzeko modu bat ere bada, eta galtzen doazen ogibideak biziraunarazteko».\nHorren erakusle dira aurten bertan izango diren hogei bat artisau berriak. Izan ere, Bernat Vidal Arbasoko lehendakariaren ustetan, posible da krisiak modu positiboan eragin izana Euskal Dendari, «artisau berri asko daude eta gazte asko, batez ere Bizkaitik iritsitakoak. Nik uste izan daitekeela hainbat artisauk Euskal Denda probatzera etortzea erabaki izana, maila komertzialean izan dezakeen ospeagatik», esan zuen.\nSaltokiez gain, hainbat ekintza antolatu dira parte hartzea sustatzeko asmoz. Umeentzako karamelu tailerrak izango dira esaterako; tailerrak ere egingo dira, marmol itxurako papera, paper birziklatua, koadernaketa eta «zapi parte-hartzailea»; eta, erakustaldiak ere bai.\nEta poltsikoekin kontuz ibiltzeko abisua emanagatik ere, artisauek, egungo egoera ekonomikoaren jakitun, prezioak mantentzeko apustua egin dute. «Mundu guztiak aztertzen du bizi dugun egoera eta prezioak bere horretan mantentzen ari gara. Oso sektore apala gara, zentzu guztietan, eta badakigu krisiak nola eragiten duen. Gure ekonomia iraupenekoa izan da beti. Ez ditugu premia-premiazko produktuak saltzen eta ezin dituzu prezioak disparatu», esan zuen Vidalek.\nIjitoek euren txokoa\nIjitoek ohorezko tokia izango dute aurtengo Euskal Dendan. Sarreran, Kale Dor Kayiko eta Gao Lacho Drom ijitoen kolektiboetako kideen lana ezagutzeko aukera izango da. Horietan nabarmenena, zumezko saskigintza. Atzo bertan, Jose Berriori romanizko mistho avile edo ongietorria egin zitzaion. Ijito arabar hau Arbasoko bazkidea da eta bost egunez bertan izango da lanean. Ondoan, emakumeek eskuz egindako amantalak, zapiak eta beste zenbait jantzi ere izango dira ikusgai.\nIjitoek kafe tailer bat ere eskainiko dute. Antzinako erara prestatzen adituak diren emakumeek egingo dute, harria erabiliz, eta kafea dastatzeko aukera izango da.\nIjitoen alboan, zentzu bikoitza duen «Artisautzaren papera» izeneko erakusketa jarri dute. Batetik, paperarekin lan egiten duten artisauen produktuak ikus daitezke eta, bestetik, artisautzak gaur egungo gizartean duen eginkizunaz hausnartzera gonbidatu nahi dute bisitaria.\nErakusketa honetan, Montse Buso i Marsa artisau kataluniarraren lanak izango dira, besteak beste, nazioartean ezagun egin duten bere marmol itxurako paper lanak. Paper birziklatua, tindatua... eta Kiliki nafarrak egiteko erabiltzen den harri-kartoi teknika ikasteko aukera ere izango da espazio honetan. Hiru tailer izango dira guztira: helduentzako koadernaketari buruzkoa, umeentzako paper birziklatua fabrikatzeari buruzkoa eta marmol itxurako paperaren erakustaldia.\nGoizez inauguratu zuten atzo Euskal Denda, eta iluntzean 2005az geroztik Arbasok banatzen dituen Artetsu sarien gala izan zen. Zortzigarren edizio honetan, Iñaki Alberdirentzat izan zen Bizitza Osoa saria, ibilbide oso baten aitorpena egiten duena. Alberdi irundarra da eta 25 urte daramatza makilak egiten. 1991n, Gipuzkoako Merkataritza, Industria eta Itsasketa Bazkunde Ofizialak diploma bat eman zion Iñakiri, artisau-lanean egin duen zeregina eta euskal kultura-ondarea aberastu eta iraunarazteko egindako ahalegina saritzeko.\nVidalek esan bezala, «zorteko» da, hurrengo belaunaldian ere erreleboa izango baitu, bere semeak jarraituko du etxepean duten tailerrean lanean.\nGainerako sariak Urduñako Udala eta Urduñako Olaran Elkartearentzat (Erakundeak Lagun saria), BBKko Gizarte Ekintzak sailarentzat (Gure Tradizioak Hedatzea saria), «El Correo»-rentzat (Hedabideak saria), Fernan Ruizentzat (Euskararen Sustatzea saria) izan ziren.\nEuskal Denda igandera bitartean egongo da zabalik, goizetan 11.00etatik 14.30era eta arratsaldetan 16.30etik 21.00etara (igandean 20.00ak arte). Sarrerak 1,30 euro balioko du.


Mainondo Guraso Elkartea: 2009/12\nSan Silbestre jaia\nBihar abenduak 31, arratsaldeko 5etan Mainondoko gimnasioan, Jakin eta Jolasen eskutik "Antzokiko istorioak" ikuskizuna izango da eta jarraian txokolatada.\nAtalak: Euskara, Jaiak eta Ohiturak, Kultura\nFamiliarentzako zinea domekan "Donkey Xote" filmearekin\nDomekan, abenduak 27, arratsaldeko 5etan Kultur-Etxean.\nSinopsia: Filma Mantxako On Kixoteren istorioan dago oinarrituta baina, oraingoan, Rucio astoak On Kixoteren "benetako" istorioa kontatuko digu. Rucioren arabera, On Kixote ez zegoen eroturik; gizon azkar, grinatsu eta gogotsua zen. On Kixotek, bere ezkutari Sancho Panzak, Rocinante zaldiak eta Rucio astoak hamaika abentura izango dituzte Ilargiaren Zaldunaren aurka borrokatzeko egingo duten bidaian. Film bitxi eta dibertigarria da.\nBihar, abenduak 23, Txirri, Mirri eta Txiribiton Junior, “Bihurrikeriak” Ikuskizuna Zeanurin.\nMainondoko frontoian alkartuko gara 16.45tan autobusa hartzeko eta bidaiari bakotxak 2€ ordainduko dauz.\nAtalak: Euskara, Irteerak, Kultura\nFamiliarentzako zinea domekan "Olentzero eta oparien ordua" filmearekin\nDomekan, abenduak 20, arratsaldeko 5etan Kultur-Etxean.\nSinopsia: Gogor aritu beharko dute Anjek, Marik eta beraien lagunek herrira bakea itzultzea nahi badute. Herriko nagusiak elkarrekin erretxinduta dabiltza, mesfidati. Hau guztiaren errua hegazkinarekin inguruko mendietan istripua izan duen atzerritar batek dauka. Dirua eta ospea agindu die hegazkina topatuko duenari.\nMihiluze Lehiaketako argazkiak\nAbenduaren 4an egin zan Mihiluze Lehiaketako argazkiak.\nOtxandioko umeak Ala kinkirrinera.....\nAtalak: Eskola, Euskara, Jaiak eta Ohiturak, Kultura\nFamiliarentzako zinea domekan "Babe Txerritxo Ausarta" filmearekin\nDomekan, abenduak 6, arratsaldeko 5etan Kultur-Etxean.\nSinopsia: Ukuilu honetan munduan diren pertsonaiarik liluragarrienak batu dira: Hogget baserritarra, Fly, ardi-txakurra; Rex, horren laguna; Pernando, ahate hiztuna; Ma, ardi zaharra, eta, jakina, etxaldeko berria, Babe, inoiz izan den txerritxorik bereziena. Istorio xarmagarri honek familia osoa liluratuko du bere maitasun eta umore zipriztinekin.\nUrtero bezala, euskarazko produktuen katalogoa argitaratu dute Euskal Herriko hainbat herritako udalek. Paperean argitaratzeaz gain, web gune bat ere osatu dute. Bertan aurkituko dituzue filmak, jostailuak eta jokoak, musika, komikiak, aldizkariak, liburuak, gurasoentzako materiala eta informatika arloko produktuak. http://www.katalogoa.org/\nFamiliarentzako zinea domekan "Donkey Xote" filmea...\nFamiliarentzako zinea domekan "Olentzero eta opari...\nFamiliarentzako zinea domekan "Babe Txerritxo Ausa...


Ontzat jo du atxiloketen albistea Zaldibar Argitu plataformak - Lea-Artibai eta Mutrikuko Hitza : Lea-Artibai eta Mutrikuko Hitza\nZaldibarko zabortegiko jabearen eta kudeatzailearen atxiloketen aurrean «poza» eta «kezka» adierazi dituzte Zaldibar Argitu plataformakoek. Gaia epaitegietan egonik, zer edo zer etorri zitekeenaren susmoa bazeukala azaldu dute. Gainera, azken aldian, pixkanaka-pixkanaka, erru guztia Verter Recycling 2002 SM enpresako nagusiei botatzen ari zirela ikusten zutela esan dute.\n“Laster 6 hilabete beteko dira, eta berandu etorri den arren guretzat berri ona izan da. Erantzukizunak argitzeko bidean urratsa bat eman dela uste dugu eta mugimendu hau beharrezkoa zela iruditzen zaigu”.\nBaina, bestalde, kezkatuta ere badaude. “Verter enpresaren auzian erantzukizun pribatuak eta publikoak daudela nabarmena da, txanpon beraren bi aldeak baitira. Erantzukizun publiko-politikoei dagokionez ez da ezer egin, eta zentzu horretan urratsak eman behar dira higiene demokratikoagatik”.\nHalaber, kezka eragiten dietela azpimarratu dute bai eta ere, «ezelako azalpenik eman barik eta inongo epaitegian ezer azaldu barik», Iñaki Arriola ingurumen sailburua berriro parlamentu berriko kidea izango dela ikusteak. «Ematen du hiru atxiloketa horregaz dena amaitutzat emango dela, baina oraindik gauza asko daude argitzeko, tartean desagertutako langileen egoera zein den eta ingurumen aldetik ere ze egoera dagoen. Argi dago ingurumen sailak afera guzti honetan paper garrantzitsua jokatzen zuela, eta ez zituzten bere eginbeharrak modu egokian bete».\nHileroko dinamikagaz jarraituaz, hilabete hasieretan, hondamendiaren datagaz lotuta, ekimenak egiten jarraituko du plataformak, eta beraz, abuztu hasierarako ere ari dira ekimenak prestatzen. “Guk martxan jarraituko dugu. Honek luzerako joko du eta luzera begirako planteamendua daukagu. Gertaerei adi egongo gara uneoro».\nHilabeteko data horiez gain, laster helduko da bai eta ere luizia gertatu zeneko 200. eguna. 100. egunean ere egin ziren ekimen batzuk eta 200. egunera begira ere antolatuko dituzte formatu ezberdinetako ekimenak. «Nahiz eta data aldrebesak izan garrantzitsua da guretzako presente egotea».\nPlataformak antolatutako hurrengo ekimenak hauek izango dira:\n–Abuztuak 3: Elkarretaratzea legebiltzar aurrean. 09:30ean. Legebiltzarra eratzeko osoko bilkura egingo da.\n-Abuztuak 6: Luizia gertatu zela 6 hilabete betetzen dira, eta elkarretaratzea egingo da Markina-Xemeinen, beste herri batzuekin batera.


Barrendiolako urtegia - Wikipedia, entziklopedia askea.\nBarrendiolako urtegia Gipuzkoako Legazpi udalerriko Brinkola auzoan dagoen urtegia da. Urtegia urteko 2.355.000 m³ko kontsumoa betetzeko eraikia, Urola Garaiko 26.382 biztanleren beharrizanak beteko ditu. Zehazki, honako udalerriena: Legazpi, Urretxu, Zumarraga, Ezkio eta Itsaso.\nBarrendiolako urtegia porlan konbentzionalezkoa da. Urtegiaren uharkak 48 metroko altuera dauka, 130 l/s inguruko erregulazio-ahalmena eta 10 m²-ko isurketa-arroa.\nOrriaren azken aldaketa: 29 urria 2021, 11:40.


Zenbat kostatzen da garbigailua jartzea? (eta nola murriztu gastu hori gaurtik aurrera) | Consumer\nKontu handia izan behar da garbigailuaren tenperaturarekin; izan ere, hotzean garbitzen bada, energiaren faktura %85eraino jaits daiteke.\narabera: Osteguna, 2018ko maiatzaren 03a\nSartu danborrean arropa zikin pila. Garbigarri eta leungarri pixka bat jarri. Itxi atea. Doitu programa. Eta kito? Arropa-garbigailua jartzeak baditu bere misterioak. Baita energia kontsumitu eta, horrekin batera, argiaren faktura etxean igotzean ere. Bazenekien gailu hau energia gehien behar duten etxetresna elektrikoen artean dagoela? Faktura elektrikoaren % 11,8ren erantzulea da, hozkailuaren (% 30,6 kontsumitzen da) eta telebistaren (% 12,2) atzetik. Baina, zenbat kostatzen da garbigailua jartzea? Artikulu honetan prezioa labaintzen da eta gaurtik hasita arropa diru gutxiagoz garbitzeko jarraibideak ematen dira.\nEnergia Dibertsifikatu eta Aurrezteko Institutuaren (IDAE) arabera, garbigailuak 254 kWh kontsumitzen ditu urtean, etxebizitza bat argiztatzeko behar den gastu osoaren erdia baino gehiago (410 kWh). Eta nola itzultzen da eurotan etxetresna elektriko hori jartzeak dakarren energia-kontsumoa?\nGarbigailua urtean 50 eta 75 euro artean kostatzen da, baina uraren tenperatura jaisten bada, gastua %85 murriztu daiteke.\nEspainiako etxe baten batez besteko elektrizitate-kontsumoa 3.487 kWh-koa da, EDAIk kontatzen duenez. Espainiarrak argiaren truke gehien ordaintzen duten Europar Batasuneko herritarrak dira: 0,20 zentimo kWh, Eurostatek jasotzen duen bezala. Baldin eta, Merkatuen eta Lehiaren Batzorde Nazionalaren ‘Etxeen Panelaren’ arabera, familia ertain batek urtean 675 euro ordaintzen baditu elektrizitateagatik, isurketa egiteko urtean 50 euro inguru inbertitzen baditu, kontsumo elektrikoagatik bakarrik, edo 75 euro garbigailua eraginkortasun gutxiagokoa bada, adibidez, G motakoa, EDAIren arabera. Beste era batera ikusita: argiaren truke ordaintzen duzun ehun eurotik zazpi eta hamar euro artean kostatzen zaizu gailu hau.\nAukeratu hotzeko programa bat, eta aurreztu energiaren %85\nEtxetresna elektriko honen arazoa da ez dakigula beti zein programa aukeratu edo zein tenperaturatan. Eta, azkenean, norberak uste baino gehiago berotu dezake poltsikoa –eta ingurumena–. “Garbitze-tenperatura murrizten badugu, garbigailu baten energia-kontsumoa %85 arte murriztu dezakegu”, dio Paco Heras Ingurumen Hezkuntzako Zentro Nazionaleko (CENEAM) hezitzaileak. Herasek gogoratu du, oso zabalduta dagoen ustearen kontra, “garbigailuaren energia-kontsumoaren giltzarri nagusia aukeratu duen garbiketa-programa dela”.\nZorionez, garbigarriak gero eta eraginkorragoak dira ur hotzetan, eta, beraz, ur beroko programak ez dira hain beharrezkoak. Gomendio orokorra garbitze-tenperatura 40 °C-tik 15 °C-ra jaistea da, “garbigailuaren fakturak erdira jaisten dituen keinua”, Gas Natural Fenosa Fundazioaren “Etxeko energia-eraginkortasunaren indizea” azterlanean ageri den bezala. Beste abantaila bat? Tenperatura baxuagoetan garbituz gero, gai delikatuak behar bezala garbitu daitezke, dekoloratzeko arriskurik gabe.\nEta erabili “eco” modua. “Oro har, garbigailuaren “eco” doikuntza erabiltzea komeni da. Horrek energia aurrezten du, garbiketaren errendimendua eta eraginkortasuna arriskuan jarri gabe”, diote Clean Right etxeko garbiketan jasangarritasuna lortzeko Europako ekimenetik.\nZenbat garbigarri erabili?\nZure garbigailua C motakoa bada, 10 urtean 752 euro ere ordain litzake arropa garbitzeagatik; A motakoa bada, berriz, 250 euro aurreztuko luke.\nZenbat kalkulatzen duzu Espainiako etxe batek urtean garbiketa-produktuetan gastatzen duela? Garbikarien eta Garbiketako, Mantentze-lanetako eta Antzekoen Enpresen Elkartearen arabera (Adelma), urtean 47 euro inguru, etxeko garbiketarako produktuen eta arropetarako ontzi-garbigailu edo garbigarri eta leungarrien artean.\nHorregatik, aurreztu nahi baduzu, ez erabili paketeko jarraibideetan gomendatutakoa baino produktu-kantitate handiagoa. Xaboi, Garbigarri eta Mantentze-lanetako Produktuen Nazioarteko Elkarteak adierazi duenez, “garbigarri edo leungarri gehiago jarriz gero, alferrik gastatuko duzu dirua, eta, gainera, ez duzu emaitza hoberik lortuko, eta gehiago kutsatuko duzu ingurumena”.\nOrduan, zenbat garbigarri erabili? Zikinkeriaren, arropa kantitatearen eta uraren gogortasunaren (gatz mineralen kopurua) araberakoa da kopurua. Oro har, zenbat eta txikiagoa izan ura, orduan eta detergente gutxiago beharko da.\nEta isurketa egiten duzun bakoitzean euro batzuk aurrezteko aholku gehiago dago. Lehena? Ez jarri garbigailua arropa gutxirekin. “Etxetresnak karga egokia duenean, erabili garbigarri kantitatea, uraren gogortasunaren eta zikinkeria-mailaren arabera. Eta jarraitu ontziaren jarraibideei (dosia gainditu gabe), emaitza hobeak lortuko dituzu eta aldi berean ingurumenari lagunduko diozu”, dio Adelmak.\nBaina nola jakin zenbat garbigarri dagoen zehazki? Horretarako, Adelmak dioenez, “garbigailuaren aurreko aldean ageri den arropa zikinaren saskiaren ikonoa berrikusi behar da, zikinkeria normalerako eta bitarteko uraren gogortasunerako ikuzketen dosia eta kopurua adierazten baititu”.\nZenbat aurrezten duzu etxetresna elektriko eraginkorrekin?\nEta are gehiago. Etxetresna elektrikoaren eta energia erabiltzeko eraginkortasunaren arabera, aurrezki ekonomikoa handiagoa edo txikiagoa izango da. Garbigailu eraginkorrenak A kalifikazioarekin eta kolore berdearekin etiketatutakoak dira. Hala, gailurik eraginkorrenak A++++ ikurra izango du.\nEDAIk kalkulatu du garbigailu eraginkorrago bat erabiltzeak dakarren batez besteko aurrezpena, batez beste 254 kWh-koa. Zure etxetresna elektrikoa eraginkorra ez bada (C motakoa, adibidez), 752 euro ordaintzen ariko zara 10 urtean arropa garbitzeagatik bakarrik (0,2 euro/kWh). Garbigailu horren ordez A motako bat jartzen bada, 10 urtean 250 euro aurreztuko dira.\naurrezteko trikimailuak energia-kontsumoa fakturak lavadora-eu luz-eu ura


hezitzailea Archivos - Veterinaria Salburua\nEtiquetas: ansiedad por separacionBanantzeagatiko estutasunaetologoahezitzaileakomportamendu txarra etxeansalburua albaitaritzaVeterinaria Salburua\nAbuztua hilabete kuttun bat da familia guztia oporretara joateko, gure maskotak ere bai. Baina oporren amaiera beti nahi izan genuen baino lehenago heltzen da, eta harekin laneko itzulia, ikastetxea, eta azken finean ohiturako itzulia. Hau oso aldapa gora egin daiteke eta “post-oporretako sindromea” deitzen da. Baina guri bakarrik ez zaigu kostatzen ohituretara bueltatzea, gure maskotei ere bai, eta erraza da txakurrek banantzeagatiko estutasuna deitutako portaera arazoak izatea.\nHau gertatzen zaie etxean bakarrik gelditzean txarto pasatzen duten txakurrei. Oso urduri jartzen dira eta horregatik sintoma hauek ikus ditzakegu. Zaunka asko egiten dute, etxean pixa egiten dira, etxeko altzairuak apurtzen dituzte.. sintoma hauek etxean ez gaudenean ikusten badituzue galdetu gure hezitzaileari.\nUlertu behar dugun lehenengo gauza da gure txakurra hau ez duela egiten guri fastidiatzeko ezta haserretzeko. Komportamendu hau badute da oso txarto pasatzen dutelako etxean bakarrik, zuen mimo eta arretarik gabe.\nArazo hau kompontzea ez da erreza izango eta sintoma hauek nabarmentzen duzuten bezain laster profesional batekin hitz egitea gomendatzen zaituztegu. Gure klinikan Oianek zuei laguntzeaz poz-pozik egongo da.\nOporretatik bueltatzen garenean banantzeagatiko estutasun arazo ugari ikusten ditugu. Pentsa ezazue oporretan 24 ordu pasatzen ditugula gure txakurrekin eta etxera bueltatzera, berriro lanera joan behar izango gara, erosketak egitera, etb. eta gure txakurrak ordu ugari pasatuko ditu etxean bakarrik.\nZer egingo dugu oporretatik bueltatzean?\nMailakako itzulia egiten saiatuko gara. Lehenengo egunetan bakarrik ordu bat edo bi etxean utziko ditugu. Gero bi edo hiru ordutara pasatuko gara, eta gero bost ordutara adibidez.. horrela buelta ez da haietarako hain zaila izango eta pixkanaka pixkanaka aldaketara ohituko dira.\nJostailuak ere erabili ahal izango ditugu. Zuen txakurrei orduak atsegingarriagoak egiteko entretenimendu jostailuak daude. Adibidez Kong jostailua. Kong da janaria bere barnean sartzen den jostailu bat, horrela haiek orduak pasatuko dituzte janari hori ateratzen saiatuz eta ez dira hainbeste gogoratuko zuek etxean ez zaudetela. Jostailu hauek laguntza handia dira banantzeagatiko estutasunean eta gure klinikan aurki ditzakezue.\nEdozein zalantza zuek laguntzeaz poz-pozik egongo gara Salburua albaitaritzan!